Lopez: «Egiaz amaitu gabe, ezin dugu amaitutzat eman terrorismoa»

«Bizikidetza» biktimen memoria aintzat hartuta eraiki behar dela esan du lehendakariak

«Bizikidetza eraiki nahi bada, indarkeria eragin dutenek eta indarkeriaren bidelagunak izan direnek autokritika egin beharko dute», Patxi Lopez Eusko Jaurlaritzako lehendakariaren esanetan. «Egiaz amaitu gabe, ezin dugu onartu terrorismoa amaitutzat ematea». Horixe adierazi zuen atzo lehendakariak Donostian, Terrorismoaren Biktimen Inguruko Nazioarteko Konferentzia amaitzeko ekitaldian.

ETAren indarkeriaren inguruko kontakizunak «egiazkoa» izan behar du, «ingurumaririk gabe», lehendakariaren aburuz: «Kontaketa egia erabilita idatzi behar dugu, bestela inoiz ez dugu amaituko milaka heriotza eragin dituen gezur handi hau». Haren ustez, urteetan gatazka, errefuxiatu politikoak, indarkeria mota guztiak, alde bietako biktimak eta halako kontzeptuak erabili izan dira, eta horiek ETAren hilketen «egia» ezkutatu eta eragindako «samina» estali baino ez dute egin. Modu horretan, gainera, «estrategia totalitarioa justifikatzeko» zirrikituak ireki egin direla adierazi du lehendakariak. Azpimarratu duenez, biktimen memoria aldarrikatzea ezin- bestekoa da etorkizuneko elkarbizitza eraikitzeko. «Euskadin bizitako dramaren memoria izan behar dute biktimek», erantsi du.

Lehendakariak uste du ezker abertzaleak oraindik «ibilbide demokratiko» bat egiteko daukala, indarkeriak irauten duen bitartean behinik behin. Azaldu duenez, ezker abertzaleak hainbat urrats egin beharko lituzke sinesgarri izateko: besteak beste, azken egunotako «mehatxuak» gaitzetsi, ETAri desagertzeko eskatu eta demokratekin elkar hartuta lan egin beharko luke.

Edonola ere, ETAren amaiera gertu badago indarkeriaren aurkako «irmotasunari», biktimen aldarriari eta gizartearen «erreakzioari» esker dagoela iritzi dio. Indarkeria desagertuta euskal gizartean «aro berria» irekiko dela ziur da lehendakaria.

PSE-PP ituna

Maiatzeko hauteskundeen ondorengoaz ere mintzatu da, Cope irrati kateari eskainitako elkarrizketa batean. Bozen emaitzak ikusita PSEren eta PPren arteko itunak «etorkizun handia» duela azpimarratu du. Haren ustez, indar abertzaleak «metatzen» hasiak dira, abertzale ez direnak albo batera uzteko, eta horregatik garrantzitsua da «identitateak eta ideien aniztasuna» errespetatzen dituen gobernuari eustea.

Horrez gain, lehendakariak iragarri du PSE-EEk bat egingo duela ETAren atentatuak gaitzesteko PP udaletan aurkezten ari den mozioarekin. Haren esanetan, ekimen horren edukiaren «funtsezkoarekin» bat dator PSE-EE, uste duelako Bilduk pauso hori eman behar duela «demokrazian behin betiko integratu» nahi badu.


Beldur Barik 2016 kanpaina aurkeztu dute gaur Berangon

Aurtengo Beldur Barik Topaketa Urduliz egingo dute zapatuan, hilaren 26an. Horretan, ikus-entzunezko lehiaketaren sariak banatuko dituzte. Edizio honetan 341 lan aurkeztu dituzte.

Ezberdintasun-egoerei aurre egiteko, errespetuan, berdintasunean, askatasunean, autonomian, erantzukidetasunean eta indarkeria sexistaren ukapen irmoan oinarritutako jarreren ikus-entzunezko adierazpenak sarituko dituzte zapatuan. Aurten, 69 udalerritik heldutako 341 lan aurkeztu dituzte; horietatik, 246 lehen kategoriakoak dira, 12 eta 17 urte bitartekoena. Bigarren kategoriari dagokionez, 18 eta 26 urte bitartekoa, 95 lan aurkeztu dira.

Kategoria bakoitzeko sari bi banatuko dira: 500 euroko lehen saria eta 300 euroko aipamen berezia. Horietaz gain, beste sari bi ere banatuko dira. Beldur Bariken webgunean egingo den herri-bozketagaz herria-saria aukeratuko da eta 300 euroko saria jasoko du. Gainera, aurten ere, pasa den urtean lehenengo aldiz egin zen bezala, ikus-entzunezko ekoizpen onena baloratuko da, 300 euroko sariagaz. Era berean, nabarmentzekoa da tokian-tokiko Beldur Barik lehiaketa ugari antolatu direla.

Indarkeria sexistak eragiten dituen desberdintasun-faktoreen identifikazioa

Gaur goizean Berangon egindako aurkezpenean azaldu dutenez, aurkeztutako lanetan ikusten da gazteek "geroz eta hobeto" identifikatzen dituztela indarkeria sexista eragin dezaketen desberdintasun-faktoreak eta hauei aurre egiteko jarrera agertzen dutela. Aurten jorratutako gaiak oso anitzak izan dira. Jorraturiko zenbait gai hurrengoak izan dira: beldurraren pertzepzioa (gai hau udalerri askotako jaietan Beldur Barik Gunearen programaren bidez jorratu den gai bat izan da), edertasun arauak, gizarteratze desberdindua, maitasun erromantikoa eta ahalduntze kolektiboa. "Gaiak anitzak izan badira ere, jende gazteak aukeratutako gaien bidez indarkeria sexistari nola egiten dioten aurre azaltzerakoan aurrekoetan baino sakonagoak izan dira", gaineratu dute.

Beldur Barik bultzatzen duten erakunde guztiek nabarmendu dute gazteakaz indarkeria sexistaren prebentzioa lantzearen garrantzia. Nahiz eta gazteengan indarkeriak eragin handia izaten jarraitzen duen, "geroz eta tresna gehiago dituzte erasoak identifikatu ahal izateko".

Beldur Barik Uribe Kostan

Azaroaren 26an Urdulizen ospatuko den topaketan, eztabaidak, formazio tailerrak eta ikuskizun ugari egongo dira. Tailerrak eta sari-banaketa Urdulizko kultur etxean izango dira. Doako autobusak egongo dira Araba, Bizkaia eta Gipuzkoatik inolako arazorik gabe hurbildu eta bueltatu ahal izateko.

Egitaraua:

16:30-17:00 Ongi etorria, autobusen helduera Kultur Etxera.

17:00-19:00 Tailerrak (Autodefentsa feminista, Perkusioaren boterea, Gorputzak Orekan, Genitarte, Deshalduntzerako Clown tailerra mutilentzat: Galtzen ikasi, Zer dakizu sexuari buruz? 1, 2, 3... 3 ligatzeko 3 pausu eta Mezua eraldatu eta Beldur Barik abestu!)

19:15-19:30 Performance

19:30-20:00 Lunch

20:00-21:45 Sari banaketa.

21:45 Autobusen irteera Urduliztik.


Eguenetik zapatura udako 'outlet' azoka hartuko du Jai Alai frontoiak

Gernika-Lumoko Merkatari Elkarteak udako outlet azoka aurkeztu du eguerdian. Jakinarazi dutenez, eguenetik zapatura (hilaren 11tik 13ra) zabalduko dute azoka, erosleei kalitatezko erosketak egiteko aukera eskainiz. Neguko outletaren antzera, udakoa ere Jai Alai pilotalekuan egingo dute. Antolatzaileek nabarmendu dutenez, “eremu oso egokia da azoka egiteko, eta bezeroek hala adierazi zuten neguan”. Horregatik, errepikatzea erabaki du Merkatari Elkarteak. Eguen eta barikuan, 10:00etatik 14:30era eta 16:30etik 20:00etara zabalduko dute azoka. Zapatuan, bestalde, 10:00etatik 15:00etara.

Udako azokan 20 establezimenduk parte hartuko dute. Merkatarien berbetan, produkturik hoberenak jarriko dituzte salgai, prezio merkean. Besteak beste, adin tarte guztientzako arropak, osagarriak, altzariak, zapatak, dekorazio produktuak, eta joskintza produktuak erosi ditzakete Jai Alaira doazenek.

Erosketak egiten dituzten bezeroek, 10 euroko deskontu bonuak eskuratu ahal izango dituzte. Horretarako, Gernika-Lumoko merkatariekin zerikusia daukaten galderak erantzun beharko dituzte erosleek. Bonuak azokan bertan gastatu beharko dituzte onuradunek. Guztira, 50 bonu banatuko dituzte.

Gurasoek erosketak lasai egin ditzaten, bestalde, txikigune bat jarriko dute frontoian bertan. Puzgarriak, eta jolasak izango dira, besteak beste. Azokan taberna zerbitzua ere egongo da.

Denda parte hartzaileak

Garoa, Bego&Nerea lurrindegia, Umeak, Duka, Maeva, Amutio drogeria, Ekhilore parafarmazia, Mikel Altzariak, Gissela, Kikaren Munduan, Fermin Berria, Arrobagreen, Gloss, Hurbil, Txof!, Chic, Marlei, Boutique Fans, Duna eta Nautica Colimbo.


Zergatik eman diegu, gaur, beste hizkuntzei espazio txiki bat?

Errealitatea ez da monolinguistikoa. Alegia, herrian ez da hizkuntza bakarra egiten. Ez eta bi ere. Hainbat baizik. Errealitatea da, polifonikoa. Eta euskerak jakin egin behar du errealitate polifoniko horrekin negoziatzen. Ez dakigu inoiz lortuko dugun euskera izatea, herrian hitz egiten diren hizkuntza ezberdinen zubi. Baina, horren bila joan beharko genuke. Alde horretatik, pozgarria da etorkinek nola hartzen duten Kronika.

Atzerritik etorritako jendea ez da euskalduna, oraingoz. Baina, seme-alabak bai; `euskaldun’ hitzak daukan esanahi osoarekin. Euskaldunontzat, euskalduna da euskeraz egiten duena, nahiz eta atzerrian jaio. Adibidez, .eus domeinua sortu duen euskaldun-euskaldunetako baten gurasoak erdaldunak dira, galegoak hain justu. Guraso erdaldunak ere, egunen batean, euskaldunak izango direlakoan gaude.

Gaurko Kronika da, halako tratu, hitzarmen edo paktu moduko bat. Kronikak, gaur, espazio txiki bat eman die beste hizkuntzei, eta hizkuntza horietako hiztunek zabaldu egingo dute Kronika, euskalduna ez den beste jende baten artean. Ziur gaude. Hitza eman digute.

Hitza eman bakarrik ez, beste zerbait gehiago ere erakutsi digute: Tindouffeko errefuxiatu kanpamenduetara Euskal Herritik joan den jende batek sorpresa ederrarekin egin du topo: bandera gisa eskuetan dutela, sahararrekin batera Doberak ateratako ‘Chertat eta Lehoiaren’ ipuin bat erakutsi diote hemengo jendeari Tindouffeko errefuxiatuek. Horixe da kantatu ohi dugun “Eman ta zabal zazu munduan frutua”.

Dobera-Kronikako Zuzendaritza eta langileak


Badatoz argazkilarien topaketak

1999 urtetik ari gara Euskal Herriko argazki elkarte ezberdinen artean saio hauek antolatzen, beti ere gure arteko harremanak estutu, gure ezaguerak elkarbanatu eta une ederrak pasatzeko asmoz. Hau da, eguna irrika berdina dugun pertsonen artean igarotzeko asmoarekin, argazkiak ateratzen, ikusten eta beraiei buruz hitzegiten.

Aurtengo edizioa denon gustokoa izateko asmotan, hainbat ekimen antolatu ditugu: hitzaldi bat, argazki erakusketa, tren bidaia eta noski amaierako bazkaria eta elkarren arteko argazki trukaketa.

Eguna Sanagustin Kulturgunean hasiko da, bertan emango delarik ongi-etorria eta akreditazioa saiora etortzen den guztiari (hitzaldi eta erakusketarako sarrera librea izango da).

Gosariaren ondoren, Alberto Beloki, Azpeitiko Argazki Elkarteko lehendakariak, Topaketak saioaren aurkezpen labur bat egingo du eta ondoren Xanti Rodriguezek prestatutako hitzaldiari emango dio hasiera. Rodriguezek gaur egun argazkilaritzan dauden saririk garrantzitsuenetariko batzuk jaso ditu, eta azken urte hauetan moda eta publizitateko argazkilaritzako munduan dabil sartuta, eta horrez gain, argazki, infografia eta post-produkzioei buruzko kurtso eta masterrak ere eskaintzen ditu.

Hitzaldiaren ondoren, taldeko argazki erakusketa ikusi eta era berean hamaiketakoa egiteko aukera izango dugu, dena kulturgunetik atera gabe. Erakusketa Azpeitiko Argazki Elkarteko hainbat kidek ateratako argazkiez osatua egongo da.

Eguerdiko 12:30ean gure iraganerako bidaia hasiko dugu, eta horretarako kulturgunetik oinez hamar minutura dagoen Tren Museoara abiatuko gara.

Ehun urtetik gorako Aurrera lurrun-trenak daramatzan bagoi zaharretan bailararen parte bat zeharkatuko dugu, eta bertan Azpeitiko Itsasi dantza taldeak lagundurik (garaiko arropez janzteko prestatu dira) trenbidearen historian murgilduko gara. Dantza talde horrek 35 urte baino gehiago daramatza Euskal Herriko dantzak mundu guztian zehar zabaltzen.

Bidaiaren ondoren eta tren geltoki bertan, museoko gidari batek geltokiko transformazio elektrikoko zentral zaharreko instalazioak, tren zaharreen funtzionamentua eta burdinbideko aintzinako hainbat lan-tresna erakutsiko dizkigu. Museoko bidaia eta erakusketaren ondoren, berriz, ohiko bazkari eta argazki trukaketari ekingo diogu.

Programa zuen gustokoa izango dela espero dugu eta Topaketekin gustora izango zaretela. Norbaitek aurtengo Topaketei buruzko zalantzarik izanez gero, mesedez, bidali mezu bat topaketak2013@gmail.com helbidera eta ahalik eta azkarren erantzuten saiatuko gara.

Azpeitiko alkate Eneko Etxeberria, Iñaki Portilla Turismoko zinegotzia eta Euskotreneko zuzendari Iñigo Palomino bertan izango dira.


Kimuen Futbol 8 Topaketak

Igandean, 15. jardunaldia jokoan

Igandean, Sakanako Mankomunitateko Kirol Zerbitzuak antolatutako Kimuen Futbol Txapelketako 15. jardunaldia hartuko du Altsasuko Dantzalekuk. 10 talde lehiatzen ari dira txapelketa moduan jokatzen den topaketan. Helburua txikienengan kirola eta futbola sustatzea da, eta horregatik ez da sailkapenik egiten.

15. jardunaldia (igandean, Altsasuko Dantzalekun)

10:30ean: Dantzaleku – Urdiain

11:30ean: Tipi Tapa – Lagun Artea

11:30ean: Kaixo – Txartel

12:30ean: Sayas – Arbizu

12:30ean: Mediolanum – Sutegi


Galartaren inbentarioa egiten

"Julio Galarta pintoreak koadro asko margotu zituen. Eta Arrasate zein kanpoko etxeetan horren adibide mordoa daukagu, hormetan zintzilik. Julio Galarta Pintorearen Lagunak Elkartea inbentario bat egiten ari da, Juliok egindakoaz, eta zuregana jotzen du lagun dezazun". Eskaera hori ekarri du gogora Josemari Velez de Mendizabal historiagileak 1949an jaiotakoen blogean.

"Datorren urtea, 2017, izango da Julio jaio zeneko mendeurrena, eta Elkarteak erakusketa bat egingo du, partikularren eskuetan dauden koadroetako lagin batekin.

Badakizu, beraz: baldin eta zure etxean Galarta bat badaukazu, bidali horren datuak Elkarteari. Eskerrik asko".

Helbide bat ere helarazi dute: galartaelkartea@gmail.com


Bilbaok 'desengainu handia' hartu du lehendakariaren bileran

Dena dela, Bizkaiko ahaldun nagusiak esan du gai batzutan "akordioetara iristeko moduan" egon daitezkeela. Arratsaldean prentsaurrekoa emango du azalpenak emateko.

Jose Luis Bilbao Bizkaiko ahaldun nagusiak "desengainu handia" hartu du Patxi Lopez lehendakariarekin izandako bileran. Zerga politikaz hitz egin behar zuten batez ere Lehendakaritzan egindako batzarrean.

Bilbao (EAJ) izan da lehendakariarekin elkartzen lehena ahaldun nagusiekin gaur goizean egingo duen bilera-sortaren baitan. Ondoren, lehendakaria Martin Garitano (Bildu) Gipuzkoako ahaldun nagusiarekin eta Javier de Andres (PP) Arabakoarekin batzartuko da, hurrenez hurren.

Bilbaok bileraren "premiazko" irakurketa "orokorra" egin du Lehendakaritzatik atera denean, izan ere, “desengainu handia” hartu omen du bertan.

Ez du hitz egin dutenari buruzko xehetasunik eman nahi izan eta arratsaldean Bilbon emango duen prentsaurrekoan azalpenak emango dituela esan du.

Desengainuak desengainu, aztertutako gai batzutan "akordioetara iristeko moduan" egon daitezkeela esan du Bilbaok.


IBAIZABAL: Independentistak Sareako II. Konferentzia

Larunbatean egingo dute, Donostiako EHUn. Bertan, azken hilabeteotan prestatuko txostena landuko dute, independentismo moderno bat proposatuz. Gainera, Txutxi Ariznabarretak kontatu digunez, Martxelo Otamendik zenbait galdera egingo dizkio Catalunyako Carles Rierari.

DESKARGATU HEMEN


Arripausuetatik kalera aterako du errugbia

zapatuan DRTk

DRTren 25.urteurrena dela-eta, errugbiaren eguna ospatuko dute zapatuan Durangon. Goizetik hasita ekimen ugari egongo da egun osoan.

Ospakizun garaia da eskualdeko errugbi taldeentzat. DRTk eta Elorrioko errugbi taldeek 25 eta 30 urte bete dituzte aurten, hurrenez hurren. Biek ala biek, bereizten dituen ezaugarri bat dute; lehiaz gainera, bestelako baloreak zabaltzen dituzte.

Urteurren horiek ospatzeko bi jai egun prestatu ditzute datozen asteetan. Lehenengoa bihar, Durangon; DRTren 25. urteurrena ospatzeko, egun osoko jaia ospatuko da. Goizeko 12:00etan hasita, adin guztietako jendearentzako ekimenak antolatu ditu horretarako eratu den batzordeak. 12:00etan, puzgarriak egongo dira txikienentzako; ostean, bazkaria egongo da.

Bazkalostean, Abadiñoko Banarte antzerki taldekoek monologoak eskainiko dituzte. 19:30ean hasita, Trikizio taldeak dantzaldia eskainiko du. Ekimenok Landako Gunean izango dira. Antolatzaileen batzordeko kide den Gotzon Gomezen berbetan, biharko jaialdia urteurrenaren “inflexio puntua” da. Hain zuzen ere, iazko abenduan hasi ziren urteurrena ospatzeko ekimenak antolatzen; nesken euskal eta kataluniar selekzioek elkarren aurka jokatu zuten Arripausuetan. Ordutik, zine-kluba ere egin dute hainbat bider. Beteranoen partidua ere jokatu zuten.

Ekaineko lehenengo hamabostaldian erakusketa jarriko dute San Agustin aretoan. Argazki eta kamisetek osatuko dute erakusketa, eta Gomezen, berbetan, “ikusgarria” izango da. Taldeak mende laurdena bete duela ospatzeko, liburu bat ere kaleratu dute. “25 urteotako bizipenak biltzea izan da gure asmoa”, dio Gotzon Gomezek. Liburuok, biharko bazkarian, erakusketak irauten duen egunetan eta tabernan salduko dira, lau euroan.


Normala

"Koxka ez da taberna abertzale bat, jende normala joaten da". Hori da Altsasuko auzian guardia zibil batek deklaratu duena. Jende normala da. Kontua da, esandako hori oharkabean erabat onartua dugula. Aski ongi dakigu zer den normala, eta zer ez. Horregatik esan behar da Altsasun ez dela inolako arazorik polizia militarrarekin. Horregatik ezin da adierazi Guardia Zibilek Euskal Herritik ospa egin behar dutela. Horregatik Auzitegi Nazionalean ezin duzu onartu mugimendu politiko batzuetan parte hartzen duzunik. Horregatik ezin da auzi honekin gertatzen ari dena ozen salatu jarraian ustezko erasoa arbuiatu gabe.

Bada normala den beste zerbait: ustez neutral izatea. Ez ezkerreko, ez eskuineko. Ez zuri, ez beltz. Ez terrorismoa, ez taberna bateko liskarra. Elie Wieselek honakoa esan zuen Bakearen Nobel Saria jasotzean: "Neutraltasunak zapaltzaileari egiten dio mesede beti, inoiz ez zapalduari". Zapaltzen gaituztela? Normala.


Gernikak kontratuak berritu dizkie beste lau jokalariri

Gernika klubak jakitera eman duenez, Jon Altamirak, Unai Intxaustik, Kevin Callek, eta Endika Bordasek taldean jarraituko dute datorren denboraldian. Klubak urte beterako kontratua berritu die. Bestalde, Gorka Luarizek eta Diego Simonek ez dute taldean jarraituko.Jabi Luaces entrenatzaileak urte betez jarraituko duela eta zazpi jokalarigaz akordioa lortu duela jakitera eman zuen klubak aurreko astean.


EHNE sindikatuak diru-laguntzak eskatu ditu Baztan-Bidasoko nekazaritzan azken uholdeek eragindako galerak babesteko

Baztango Udalarekin bildu da Nafarroako Gobernuari laguntza ekonomikoen eskea egiteko premiatuz

EHNE sindikatua Baztango udalarekin bildu zen abuztuaren 7an, uztailaren 4ko azken uholdeek nekazaritza eta abeltzaintzan eragindako galera eta kalteei buruz informatzeko zein hauek babesteko diru-laguntzak eskatzeko helburuarekin. EHNEk jabetza pribatuko zelai, soro eta nekazaritza-abeltzaintzako azpiegituretan izandako kalte eta galerak zehaztu zituen. Hain zuzen, Erratzu, Elbete, Beartzun, Narbarte eta Arizkunen, bertzeak bertze, soro eta zelaien lurra eraman du urak eta honen ordez harriak utzi, harri-lubetak, itxierak eta belar bolak ere eraman ditu. Zenbait kasuetan gainera, kaltetuek ezin dute kalte-galerak bere gain hartu, diru-kopuru handia suposatzen baitute. Hau guztia dela eta, Nafarroako Gobernuari kalte-ordainen eskaera egitera premiatu dio EHNEk Baztango Udalari.

EHNE sindikatua Baztango udalarekin bildu zen abuztuaren 7an, uztailaren 4ko azken uholdeek nekazaritza eta abeltzaintzan eragindako galera eta kalteei buruz informatzeko zein hauek babesteko diru-laguntzak eskatzeko helburuarekin. EHNEk jabetza pribatuko zelai, soro eta nekazaritza-abeltzaintzako azpiegituretan izandako kalte eta galerak zehaztu zituen. Hain zuzen, Erratzu, Elbete, Beartzun, Narbarte eta Arizkunen, bertzeak bertze, soro eta zelaien lurra eraman du urak eta honen ordez harriak utzi, harri-lubetak, itxierak eta belar bolak ere eraman ditu. Zenbait kasuetan gainera, kaltetuek ezin dute kalte-galerak bere gain hartu, diru-kopuru handia suposatzen baitute. Hau guztia dela eta, Nafarroako Gobernuari kalte-ordainen eskaera egitera premiatu dio EHNEk Baztango Udalari.

Izan ere, Baztango Udalak zabaldu zuen informazioa ikusirik, non zioten indarrean dagoen 2005eko 307 Errege Dekretuak ez zuela nekazaritzan zein abeltzaintzan jasotako kalte-galerarako inolako diru-laguntzarik aurreikusten, EHNE Baztango Udalarekin harremanetan jarri zen, Nafarroan aurretik izandako bertze uholdeak zirela eta nekazaritzarako eratu diren neurri eta diru-laguntzaz informatzeko.

EHNEk nabarmendu du uholde hauek “hondamen naturala” edo “ez ohiko gisa” izendatzeak duen garrantzia. Izan ere, gauzatuko luke azpiegitura publikoa eta pribatuetan izandako kalteak Bruselak baimentzen duen kopuruaren %100ean babestea.

Baztango Udalak Nafarroako Gobernuko Landa Garapen kontseilaria José Javier Esparzarekin harremanetan jarriko dela konpromisoa hartu, baita laster deituko duen bilera informatiboan ere kaltetuei izan dituzten galeren deklarazio osoa eta zehaztua hartuko diela aurreratu du.

EHNEk, berriz, nekazari eta abeltzain kaltetuei deitzen die sindikatuak Elizondon duen bulegotik pasatzera. Bertan, uholdeak direla eta izan dituzten kalte eta galeren berri modu zehatzean ere emateko aukera izanen dute. Horrela, orain arte 20 bat pertsona pasatu da jada EHNEk Baztan eta Bidasoako sektoreari erantzuteko duen bulego honetatik.


Udalak uko egin dio, momentuz, nagusien egoitza zaharra berritzeko diru-laguntzari

Udal Gobernu Taldeak azaldu du oposizioak bestelako lehentasunak islatu dituela inbertsioetan eta, ondorioz, ez dagoela baldintzarik lan horiek hasteko.

EH Bilduk jakinarazi du gaur Laudioko Udalak uko egin diola Arabako Foru Aldundiak emandako 300.000 euroko diru-laguntzari nagusien egoitza zaharra berritzeko.

Jon Ander Altube alkateordeak argitu du 2018a ez dela jarduera egokia inbertsio hori egiteko. Izan ere, oposizioak bestelako egitasmoak babestu ditu egoitza zaharraren ordez. EH Bilduk aurrekontuak luzatzea erabaki zuen eta maiatzean inbertsio zerrenda aurkeztu zuen udalbatzan.

Oposizioak ezezko bozka eman zion zerrendari eta, ondoren, negoziazioak abiatu zituzten berria sortzeko. Horien artean ez zegoen nagusien egoitza zaharra.

Berez, 2018an berretsi behar zuen udal osoko bilkurak iaz bideratutako diru kopurua lan horietarako, eta soilik EH Bilduk eman zion lehentasuna proiektuari. Oposizioko alderdiek beste ekimen batzuei garrantzia gehiago eman zieten eta, ondorioz, ez dago aukerarik gastu horri aurre egiteko. Guztira, 2.200.000 euroko balioa dute obrek.

Diru-laguntza berreskuratzeko prest

Edonola ere, Altubek nabarmendu du 2020-2021 Obren Foru Planean aurkeztuko dutela berriro proiektua: "Aurreko deialdian onartu bazen, ez dut uste arazorik egongo denik diru-laguntza berreskuratzeko."

Zentzu horretan, Laudioko udal ordezkariak eskertu dio Arabako Foru Aldundiari erakutsitako interesa.


Tuba jaialdia izango da Azpeitian, hilaren 29an, 30ean eta urriaren 1ean

Euskal Herriko eta inguruetako tuba jotzaileek, adin eta maila guztietakoek, hilaren 29an, 30ean eta urriaren 1ean Tuba jaialdia egingo dute Azpeitian, zazpigarren urtez. Donostiako Tabakaleran emango duten kontzertuarekin hasiko dute jaialdia, irailaren 29an.

Zazpigarren urtez jarraian, Azpeitiko Tuba jaialdia ospatuko da irailaren 29an, 30ean eta urriaren 1ean. Ekitaldiz betetako hiru egun antolatu dituzte, izan ere, kontzertuak eskaintzeaz gain, tailerra eta bazkaria ere izango dira.

Reyes Pradosek tubara egokitutako Sorotan Beleren "Arratsalde honetan" pieza joz hasi dute VII. Tuba Jaialdiaren aurkezpen ekitaldia. Tuba jaialdiaren antolatzaile Agustin Jimenezen esanetan, "jaialdia maila guztietako musikariei dago bideratuta". Era berean, adierazi du gaur egun, Tuba jaialdiak "Azpeitiko mugak gainditu" dituela, eta "Euskal Herriko jaialdi garrantzitsuenetakoa bilakatu" dela. Tuba jaialdian nazioarteko maisu askok parte hartzen dutela gaineratu du, baina "jaialdia handia zerbaitegatik bada, goi mailako maisu horiek musikari zaletuekin, ikasleekin eta umeekin bat egiten dutelako da".

Zazpigarren aldia da Azpeitian tuba jaialdia antolatzen dutela, eta "sekretua lana egiteko borondatea, ilusioa, gogoa eta Kultur Mahaiaren dinamika" direla kontatu du. Zentzu horretan, Jimenezek eskerrak eman dizkie Tuba Jaialdia egiten lagundu dieten guztiei; tartean, Azpeitiko Udalari. Udaleko Kultur zinegotzi Josu Labakaren esanetan, "udalaren izenean eskerrak jasotzeko ez baino eskerrak emateko gaude, urtez urte halako jaialdia antolatzen duzuelako".

Ikastaroan zein jaialdian parte hartu nahi dutenek izena hilaren 26rako eman beharko dute, eta 30 euro ordaindu beharko dute. Tuba eta bonbardino elkarteko bazkideek, aldiz, 24 euro ordaindu beharko dituzte. Prezio horretan sartzen dira tuba ikastaroa, bazkaria eta jaialdiko logoarekin egindako txapel bana. Izen ematea ondorengo posta elektronikoaren bitartez egin daiteke: tubajaialdia@gmail.com.

Egitaraua

Irailak 29, osteguna

20:30: Iñar Sastreren eskutik pianoaz lagunduriko entzunaldia, Donostiako Tabakaleran.

Irailak 30, ostirala

17:00: Arnasketa Zirkular Aurreratuko tailerra, Udaletxeko ganbaran, doan. Didgeridooa airezko musika instrumentu jotzaile Iban Nikolai oiartzuarrak eskainiko du tailerra, beste bi maisuren laguntzarekin.

23:00: Di To Wo taldearen didgeridoo kontzertua. Ondoren, Tuba Jaialdiko maisuen Jam Session-a.

Urriak 1, zapatua. Tuba Eguna

09:15: Kanpotik herrira datozen tuba jotzaileei ongi-etorria, Udal Musika Bandak Soreasun duen lokalean.

09:30: Beroketak, tailerrak eta entsegua.

14:30: Bazkaria, Zokoa soziedadean.

Arratsaldean, kontzertua plazan, Juan Antxieta Musika Eskolako ikasleekin elkarlanean.

Irailak 20tik urriak 4ra

Tuba Jaialdi ezberdinetan Alaitz Ruizek ateratako argazkiekin erakusketa, Sanagustin Kulturgunean.


Goikoetxea-Zaldua bikoak irabazi du lehen kanporaketa

ATAUN // Euskal Herriko IX. Mus Txapelketaren Goierriko lehenengo kanporaketa ostiralean jokatu zuten, Ataun San Gregorioko Pelotazale elkartean. 11 bikote izan ziren. Joxan Goikoetxeak eta Koldo Zalduak irabazi zuten saioa, eta bigarren Joxe Mari Barandiaran eta Jon Barandiaran aita-semeak geratu dira. Bi bikoteak sailkatu dira Gipuzkoako finala jokatzeko.


Asturiastik bueltan, esperientzia berriez jantzitako maillotaz

Joan den domekan, hilak 13 Lokatzako gazte mailako ziklistak Asturiasko Olloniego herrian ospatu den 2011ko Espainiako kopako lehen proba puntuagarrian izan ziren. Bergarako ziklismo taldearen historian lehen aldiz izan dira Sumofic-eko txirrindulariak horrelako proba batean, eta postu eta emaitzen gainetik, guztiek aho batez, asko ikasi dutela diote. Asturiasera hurbildu diren txirrindulariak Eneko Lizarralde, Hodei Orobengoa, Beñat eta Jokin Etxabe izan dira.

Lasterketan 182 txirrindulari izan ziren, Lokatzakoendako gutxitan gertatzen dena. Tartean, estatu osoko 36 talde zeuden, eta euren artean talderik indartsuenak: Andalucia-Caja Granada, Fenavin, Almeria Cajamar eta Valencia Terra i Mar, besteak beste. Eta tartean, euskal talde bakarra, Sumofic-Lokatza.

Inoiz baino tentsio handiagoa

Txirrindularien esanetan, pelotoian aurrekaldean postua mantentzeko tentsioa inoiz ikusi dutena baino handiagoa zen. Lizarralderen esanetan, "eskulekuak alde guztietatik sartzen zituzten", taldeek egiten zituzten mugimenduak liderra ondo kokatuta eramateko. Jokin Etxaberen esanetan, "Valencia Terra i Marrek talde osoa zeraman liderraren inguruan, ura eramaten, haizetik babesten...". Hitz baten esateko, profesionalek korritzen duten eran ibili ziren eta nola egiten den ikasteko aukera paregabea izan zuten.

Emaitza onak

Lasterketan egondako 182 txirrindularietatik soilik 92 helmugaratu ziren, eta ibilbidean sei mendate izan arren, bataz bestekoa ia 38km/h izan zen. Lokatzako lau ordezkariek lortu zuten lasterketa amaitzea. Jokin Etxabek 37. postuan, lehen talde garrantzitsutik azken 5 kilometrotan segundu batzuk galduta; Eneko Lizarralde 68. postuan 2. taldean eta harekin batera Beñat Etxabe 72. postuan. Azkenik, Hodei Orobengoa 81. postuan helmugaratu zen, eguneko sustoa emanda. Izan ere, lehen taldetxoan sartzera zihoala, jaitsieretako batean, petrila jo eta Bergarakoa bizikleta gainetik irten zen. Ikusleen laguntzarekin errepidera itzuli, eta lasterketa amaitu ahal izan zuen.

Esperientzia horren positiboa izan da, Lokatzakoak apirilaren 3an Gironako Olost herrian egingo duten bigarren proban puntuagarrian parte hartzeko aukerak aztertzen dabiltzala


Helikoptero batean zihoazen hamar soldaduak hil dira istripua izan ostean

AEB Ameriketako Estatu Batuetako Armadak jakinarazi duenez, gaur Afganistan ekialdean istripua izan duen helikopteroan zihoazen hamar soldaduak hil egin dira. Helikopteroa talibanen aurkako operazio batean parte hartzen ari zen Pakistango mugatik gertu.

Tamara Lawrence Armada estatubatuarreko bozeramaileak azaldu duenez, helikopteroak ez dute "etsaiek" bota. Antza denez, helikopteroa "gune menditsu batean" zegoen lurrera erori denean.


Aiaraldea Egunkariko 57. zenbakiko DENBORAPASEN-EMAITZAK


Auzokonposta eta autokonposta indartu nahi dituzte Orion

Urola Kostako Udal Elkarteko lehendakari Amaia Guruzeta eta Orioko alkate Beñat Solaberriera. (Egilea: Aiora Larrañaga)

Ahal den hondakin gutxien sortzea eta sortzen den hori berrerabiltzea edo birziklatzea da Orioko Udalaren eta Urola Kostako Udal Elkartearen asmoa. Bide horretan, hondakin organikoarekin konposta egitea urrats garrantzitsua dela uste dute eta horretarako martxan dauden baliabideak indartu nahi dituzte Orion, auzokonposta eta autokonposta hain zuzen ere. “Etxean sortutako hondakin organikoarekin konposta egiten badugu, 5. edukiontzia ez dugu erabiliko, hondakinik ez dugu garraiatuko eta kudeatuko eta ez du kostu ekonomikorik eragingo” azaldu du udal elkarteko lehendakari Amaia Guruzetak. Errefusaren edukiontzira hondakin organikoa botatzen ez bada gainera, kostu ekonomikoez gain, beste hainbat arazo ere ekiditen dira. “Zabortegiko kaioak, usaina, arratoiak eta lixibiatuak besteak beste” zehaztu du.

Gaur egun, birziklatzeko kultura nahiko gizarteratuta badago ere, oraindik “asko dagoela hobetzeko” uste dute bi erakundeetako ordezkariek. Herritarrak errefusaren edukiontzira birziklatu daitekeen hondakin asko botatzen dela ohartzeko ostiralean 18:00etan Ikastola aurreko plazan bi errefusa edukiontzi aztertuko dituzte herritarren aurrean. “Getarian, Zarautzen eta Zumaian ere egin dugu azterketa eta bertan biltzen den gehiengoa hondakin organikoa dela ohartu gara. Dena dela, aspalditik birziklatzen diren ontzi arinak, papera eta beira zenbaitek oraindik ere errefuxaren edukiontzira botatzen dituztela ikusi dugu” adierazi du Guruzetak.

Beñat Solaberrieta Orioko alkatearen esanetan Orion 57 familia ari dira hondakin organikoarekin konposta egiten. “Horietatik 27 familia etxeko lorategian jarrita duten konpostagailuarekin eta beste 30 familia auzokonposta egiten. Gure helburu oriotarrek konposta egiteko modu autonomoetan parte hartzea da”. Horretarako irailetik aurrera oriotarrak etxean konpostagailua jartzera animatzeko kanpaina bat abiatuko dute eta auzokonposta guneen jarraipena egingo dute. “Egun auzokonposta egiteko hiru eremu daude herrian, Anibarko Portuan, Kiroldegi aurrean eta Abaromendin eta gure asmoa Gaztelekuaren inguruan beste bat jartzea da”. Horietan parte hartu nahi dutenek 943-830346 telefono zenbakira hots egin edo bulegoak@oriokoudala.com helbidera idatzi behar dutek izena emateko.

Hondakinen %45a birziklatzen da

2013ko azaroan Orioko Hondakinen Mahaiak erronka bota zien oriotarrei. Helburua 2015eko urtarrilerako hondakinen %65 birziklatzera iristea zen. Ordutik urte erdia pasa da eta birziklatze tasa “pixkanaka” gora doala azaldu du Orioko alkateak. “Orain arte gorako joera izan du eta %45a birziklatzera iritsi gara, baina kopuru horretara iritsita joera hori geratuko ez ote den kezkatuta gaude. Udan gainera, kanpotik jende asko etortzen da gurera eta askok ez dute izaten birziklatzeko ohitura”. Datozen hilabeteetan ekoizle handiekin lan egitea da Orioko Udalaren asmoa. “Dagoeneko elkarte gastronomikoetan hondakin organikoak gaika biltzen dute eta jatetxe eta tabernetan ohitura zabaltzea da hurrengo urratsa” zehaztu du Solaberrietak.


Euskal Herria Eguneko bazkarirako txartelak salgai daude

Irailaren 21ean, larunbata, Ibarran Euskal Herria Eguna ospatuko dute. Baiona, Baigorri, Lizarra, Algorta eta Aguraingo herritarrekin senidetze ekitaldia ospatuko dute egun guztian zehar. Eguerdian, bazkaria egingo dute eta bertarako txartelak salgai jarri dituzte, 10 eurotan.

Bazkarirako txartelak Sendi Ekintza, Ataria, Karlatz eta Gaztetxean daude eskura. Antolatzaileek ibartar guztiak gonbidatu dituzte bazkarira eta Euskal Herria Egunera.


«Mahai tenisak duen xarma da, jokaldi bakoitzeko tantoa ezberdina dela»

MOMENTU honetan lesionatuta badago ere, Iraitz Irastortza da egun Hernanin mahai tenisean den jokalaririk onenetakoa. Aurten Atletiko San Sebastian taldearekin jokatu du nahiz eta urtarrila bukaeratik ekaina bukaera arte Madrileko Leganes taldeak fitxatu zuen, hainbat txapelketetan jokatzeko. Zenbat urte daramazkizu mahai tenisean jokatzen? Seigarren denboraldia da. Denboraldi bat egin nuen eskolarretan eta 5 urte daramazkit federatuetan. Urte hauetan zein domina lortu dituzu? Bi aldiz estatu mailako txapelketan brontzea lortu dut, taldeka. Aurrekoa 2003an Atletiko San Sebastianekin eta aurten Leganesekin. Gipuzkoako txapelketan bi aldiz izan naiz txapeldun bikoteka: bietan Hernaniko taldearekin. Zenbat urte egin dituzu Hernaniko taldean eta nolako esperientzia izan da? Mahai Tenisean Hernanin hasi nintzen, eskolarretan. Lau denboraldi egin ditut Hernaniko taldearekin, 1999tik 2004ra. Aurten Atletiko San Sebastianekin hasi naiz, 2004-2005 denboraldian. Hernani, hasterako garaian, klubik onena izan da niretzat. Txema Armentiarekin oso gustora ibili nintzen. Hasteko teknika guztia irakatsi zidan, 10-12 jokalari ginen. Orain bi geratzen gara eta Atletiko San Sebastianen jokatzen dugu. Hernanin ba al dago mahai teniserako afiziorik? Hernanin taldea bukatu egin zen eta orain Donostira joan beharra dago entrenatzera. Kondizio horietan jendeak utzi egin dio mahai tenisean jokatzeari. Nik suertea dut, entrenatzaileak eramaten bainau Donostira. Hernanin taldea bukatu zen kiroldegiarekin istiluak izan genituelako eta Txema Armentiak, gure entrenatzailea zenak, utzi egin zuelako. Orain Txema Armentiak Billabonan montatu du kluba. Gustora al zaude oraingo taldearekin? Bai oso gustora nago Atletiko San Sebastianen. Entrenadore oso ona dugu eta asko ikasten ari naiz berarekin. Atletiko San Sebastianen bi hernaniar gabiltza: Aitor Mitxelena, sub 21etan dabilena, eta ni neroni. Ze kategoriatan zabiltza? Ligako bigarren mailan jokatzen dut, estatu mailakoan. Urte hasieran, urtarrilaren 31ean, Atletiko San Sebastianek baimena eman zidan eta Leganesek fitxatu ninduen 6 hilabeteetarako, Espainiako txapelketarako. Hemen entrenatu dut eta han jokatu dut. Hala ere, ezin izan ditut 6 hilabeteak Leganesekin jokatu lesionatu egin bainaiz, tendinitisa baitut. Madrilen jokatzeko nuen top 12a ezin izan dut jokatu, esaterako. Txapelketa honetan Madrileko klubetako 12 jokalaririk onenak biltzen dira. Ilusio haundia nuen bertara joateko. Nondik nora ibili zera txapelketetan? Gipuzkoako Txapelketan eta Espainiako Txapelketan. Andorran ere jokatu dut bertako selekzioaren kontra. Zein da kirol honek zuretzako duen xarma? Tanto bakoitza diferentea da, hori da duen xarma. Eta tanto egin eta handik bi segundutara pentsatzen hasten zara hurrengo tantoan. Kirol azkarra eta teknikoa da. Zein gaitasun landu behar dira mahai tenisean aritzeko? Teknika eta reflejoak behar dira mahai tenisetan jokatzeko. Fisikoa ere landu behar da baina ez da hain garrantzitsua. Nola entrenatzen duzu? Estiratu egiten dugu eta gero ariketak egiten ditugu mahaian, 2 ordu eta erdiz. Azkenean partidu bat jokatzen dugu. Astean zehar 3 egunetan entrenatzen dugu eta txapelketa dugunetan, astean 4 edo 5 aldiz entrenatzen dugu. Zein modalidadetan duzu gustoko jokatzea? Banaka edo binaka, jokoa bera da. Hala ere gehiago gustatzen zait banaka jokatzea, galtzerakoan erantzukizun guztia norberarentzat izaten baita. Zein asmo duzu datorren denboraldirako? Datorren urtean ere Estatu mailako bigarren mailan jokatu dut, Atletiko San Sebastianekin. Leganesekoek ere eskaintza egin didate baina esan diet pentsatuko dudala.


Tamalez, nahikoa egin du

Badira urte batzuk Espainia aldetik Donostiara etorri zela mediku lanak egitera. Nik orain sei aste ezagutu nuen ordea, praktiketan hasi nintzenean. Irakasle izan ditudan beste hainbat sendagilerekin bezala, honekin ere gaztelaniaz komunikatzen nintzen. Eguneroko diosalak eta hitz solte gutxi batzuk salbu, euskarak ez zuen lekurik geure artekoan.

Ez zen makala izan, beraz, nire harridura, paziente goierritar harekin euskaraz hasi zenean. Gaixo zahar hark goierritar azentu itxi porrokatuan kontatzen zizkion sintomei euskara baldarrean erantzuten zien honek. Motelak izaten ziren bien arteko elkarrizketak, «errepika mesedes?» askokoak. Medikuaren aurpegiak zoramena islatzen zuen agureak estamaoko trixturea zeukala edo mukiek enbaazo eitten ziotela kontatzen zionean. Berdin zen ordea. Paziente hark ospitalean pasa zuen astebetean ez zuten egin hitz bat bera ere gaztelaniaz.

Ikusitakoa ikusita, nirekiko tratua gaztelaniaz izateak sortzen zidan niri trixturea, nahiz eta berak esan distantzia motzetan euskaraz ez zela eroso sentitzen eta barkatzeko, praktika gehiago behar zuela. Gaztelaniaz ongi moldatzen ez ziren gaixoekin euskaraz egitea betebehar moduan hartzen zuen nonbait, nahiz eta berari erraza ez egin.

Horregatik, garbi daukat ez dela mediku hau barrua sutu behar didana. Ez behintzat, beste batzuk, euskaldun zaharrak izan eta hala ere paziente eta lankideekin gaztelania batuan dabiltzan bitartean.

Tristea da hau esatea, baina nahikoa egin du.


Pentsiodunak, bi urtez borrokan

Bi urte dira Azpeitiko Jubilatuen eta Pentsiodunen Plataformako kideak protestan hasi zirenetik. 2018an Espainiako Gobernuak onartu zuen pentsioen gutxieneko –%0,25eko– igoera salatzeko eta pentsio duinak eskatzeko hasi ziren kalera ateratzen. Izan ere, pentsioen igoera horrekin hilean 2,3 euro gehiago jasoko zituzten pentsiodunek; urtean, 32,2 euro gehiago. Igoera hori nahikoa ez zela iritzita ekin zioten mobilizatzeari, KPI igoera aldarrikatuz, 1.080 euroko gutxieneko pentsioa eskatuz eta babes sozialeko sistema propio baten aldeko jarrera erakutsiz. Orduz geroztik pentsiodunen aldarriek ez dute etenik izan. "Injustiziaren aurrean jarrera aktiboa" hartzeko deia egin zieten herritarrei, eta ugari izan dira bi urtetan egin dituzten protestak eta mobilizazioak. Hain zuzen, 103 elkarretaratze egin dituzte, "pentsio duinak" aldarrikatzeko. Bi urte igaro badira ere, borrokan jarraitzeko asmoa dute, Espainiako Gobernuak pentsio politikak aldatu arte.

Espainiako Gobernu berria osatzeko PSOEk eta Podemosek hitzartutako programan pentsioen gainean hartutako konpromisoetan zenbait aurrepauso ikusten dituzten arren, "programa-akordio horren irakurketa sosegatuak eta objektiboak agerian uzten du", pentsiodunen hitzetan, akordioan jasotakoa beren aldarrikapenetatik "oso urrun" dagoela. "Gainera, promesak bete egin behar dira, eta ikusi zein epetan. Litekeena da %0,9ko igoera epe laburrean aplikatu ahal izatea. Baina LGSren igoera Toledoko Itunaren akordioei lotuta baldin badago, denbora beharko da, eta ikusteko dago zer zenbatekotan zehazten den eta nola aplikatzen den", azaldu dute Azpeitiko plataformakoek. Gobernu berriak pentsiodunen aldarrikapenei "arreta emateko eta aldarrikapen horiek bere gain hartzeko modu bakarra" da, plataformakoen esanetan, "mobilizazioekin jarraitzea".

Gaur egin dute urteko lehen elkarretaratzea Azoka Plazan, eta ehundik gora lagun elkartu da bertan. Sansebastianak tarteko, hurrengo astean asteazkenean egingo dute kontzentrazioa, sanagustinpean. Herritarrei bertaratzeko deia egin diete.


Poloniako soldadu bat hil da Afganistanen, bere auto azpian zen mina bat lehertzean


Hotz eta elur denboralearen azken astinduak

Ekaitza baretzen hasi dela eta, abisu horia ezarri dute. 09:00ak arte egongo da indarrean.

Azken egunetan Euskal Herria astindu duen hotz eta elur denboralea baretzen hasi da.

Eusko Jaurlaritzako Larrialdi eta Meteorologia Zuzendaritzak elurra dela eta ezarritako alerta laranja egoera eguerdira arte izan da indarrean. Eguerditik eguna amaitu arte, hain zuzen, abisu horia ezarri dute, 09:00ak arte, elur-kota apurka apurka igotzen doalako, 500-600 metro artean kokatuz.

Hala ere, gauean berriro 400 edo 500 metrora jaitsiko da. Elur-geruza 5-15 zentimetrokoa izango da 1.000 metrotan, eta 600 metrotan bost zentimetro pilatu daitezke.

Ostiralean, hobera

Euskalmeten iragarpenaren arabera, hotz denboralearen amaiera izango da. Tenperaturak gora egingo du eta arratsalderako urdinguneak irekiko dira. Lainopean esnatuko da eguna ipar partean eta oraindik zaparrada batzuk bota ditzake, batez ere Gipuzkoan eta Iparralden eta elur-maila 400-500 m arten kokatuko da.

Arratsalderako denean atertu eta mendebaldeko haizea zeru-gaina txukunduz joango da; hodeitza saretuz eta eguna amaitzerako ostarteak gailenduko dira. Hobekuntza honek tenperaturaren igoera ekarriko du egunean zehar eta beroenak 10 ºC-ko muga gainditu dezakete.

Larunbatean, hego-haizea

Aurreikuspenen arabera, larunbatean, zerua hodeitsu egongo da goizean, eta, egunak aurrera egin ahala, estalia geratuko da. Arratsaldean, hala, euri txikia egingo du, bereziki barnealdean. Hego-mendebaldeko haize bizia ibiliko da, bolada gogorrekin, eta, kostaldean eta mendi inguruetan, bolada oso gogorrekin. Tenperatura minimoak gutxi igoko dira, baina maximoak nahikoa.


Garaipena eskuratuta, bigarren postuari eusten diote Oiartzungo neskek

5-0eko emaitza lortu zuten Oiartzun Kirol Elkarteko Bigarren Mailako neskek. Abanto taldea izan zuten atzoko partidan kontrario Karla Lekuona zelaian. Abantok hasieran zerbait positiboa lortzen saiatu zen arren, oiartzuarrak martxan jarri zirenean ezin izan zieten gelditu eta gol festa izan zen zelaian.

Sailkapenean bigarren postuari eusten diote Oiartzungo neskek, 50 punturekin. Hurrengo partida apirilaren 13an izango dute, Mondragonen kontra.


'Industry 4.0' jardunaldia egingo dute hilaren 22an, udal elkartean


Agirre bigarren eta Amilburu hirugarren Arabako Bertsolari Txapelketako lehen kanporaketan

Atzo, otsailak 8, Araian hasi zuen ibilbidea 2019ko Arabako Bertsolari Txapelketak, eta lehen final laurdenean bi aramaioar izan ziren oholtza gainean. Manex Agirre bigarren geratu zen eta Paula Amilburu hirugarren, Iñaki Viñaspre gasteiztarraren atzetik.

Araiako aretoa jendez lepo bete zen bertsolarien lana gertutik jarraitzeko. Eta horiek Marta Ugarte gai-jartzailearen esanetara jardun zuten lanean. Guztira hamahiru bertso abestu zituzten, eta behin lanak bukatuta, epaimahaiak honela banatu zituen puntuak:

Iñaki Viñaspre: 258 puntu

Manex Agirre: 251,5 puntu

Paula Amilburu: 228 puntu

Rikardo Gonzalez de Durana: 222,5 puntu

Felipe Zelaieta: 205,5 puntu

Jon Ruiz de Pinedo: 201 puntu

Aramaioarrak finalerdietan izango diren oraindik jakin ez, puntuen arabera sailkatuko direlako hurrenez hurren hamabi bertsolari.

Otsailaren 23an Aramaion

Datorren zapatuan, otsailaren 16an, Zigoitian izango da kanporaketa eta Aitor Ugarte aramaioarrak jardungo du han.

Otsailaren 23an, ostera, Aramaion jokatuko dute hirugarren final laurdena, eta hiru aramaioar izango dira oholtza gainean: Andere Arriolabengoa, Peru Abarrategi eta Xabi Igoa.


Donostiako Feria, gaurtik

Donostiako XI. Antzerki Ferian emanaldi ugari izango dira kalean nahiz aretoetan, larunbata arte.


'Juego de Cartas'ek bikain hasi du denboraldia

Javi Sierrak aurkezten duen saioak % 10,4ko audientzia zatia eta 249.000 ikus-entzuleko audientzia metatua izan zituen.

ETB2k 'Juego de Cartas' saioaren denboraldi berriko lehen atala estreinatu zuen astelehenean eta audientziaren harrera bikaina bereganatu zuen. Javi Sierrak aurkezten duen saioak % 10,4ko audientzia zatia lortu zuen, eta audientzia metatuari dagokionez, 249.000 ikus-entzulek egin zuten bat emanaldiarekin Euskadin eta eragin eremuan.

Astelehenero, Javi Sierra sukaldaria Euskal Herrian barrena ibiliko da elkarren aurka lehiatu nahi duten jatetxeen bila. Lehenengo atalean, 'Juego de Cartas' saioak Bilboko itsasadarreko bi aldeak batu zituen.


Lehen sektorera bueltan, arin batean

Joana Lara, karakolgile eta nekazari ekologikoa

Egun batetik bestera bizitzari norabidea aldatu dion pertsona horietakoa da Joana. Zapata-denda batean sei urtez lan egitetik lehen sektorean lan egitera igaro zen denbora gutxian. Gaur egun, karakolgile eta baserritar ekologikoa da, eta lurrak ematen dizkion produktuetatik bizi da, Erandion daukan esplotazioan.

Joana arte ederretan lizentziatu zen duela urte batzuk. Unibertsitateko ikasketak bukatu bezain pronto, zapata-denda batean lan egiten hasi zen, eta sei urte eman zituen bertan. Lana gustuko zuen, baina egun batean, nagusia jubilatu eta denda itxi zuen. Kalean geratu zen Joana. Langabeziak dituen egun libre horietan, txakurra Zamudiotik paseatzen ari zelarik, barraskiloak ikusi zituen bide ertzean. Bizitza aldatuko zion ideia bururatu zitzaion orduan.

“Barraskilo asko daude kalean. Horiekin negozioa egin al daiteke?” galdetu zion bere buruari. “Eta barraskiloak batu eta Bilboko Erriberako azokan salduko banitu?”. Etxera heldu eta interneten irakurri zuen hori egin ahal izateko haztegia izan behar zuela. Horrexegatik, Derioko Nekazal eskolara jo eta zalantza guztiak argitu zituen: “Seme-alabak hartu eta bertara hurbildu nintzen. Gazteentzako diru-laguntzak zeudela ikusi nuen eta lanari ekin nion”.

Momentu hartatik aurrera, segundo batean bururatu zitzaion ideia hura martxan jartzea erabaki zuen Ekobaserri proiektuarekin, 2015ean. Nekazaritza ekologikoaren ingurukoa da, eta bertan ere Araba eta Gipuzkoako lankide batzuekin Caracoles Gorbea Karakolak enpresa sortu zuen. Enpresaren helburua barraskiloak hazi eta saltzea da: “Produktu beretsuak saltzen ditugu eta kide bakoitzaren irabaziak norberarentzat dira: kide bakoitzak bere lurraldean saltzen ditu produktu propioak”, adierazi du 37 urteko nekazariak.

Astehelenetik igandera, goizean goiz, esplotaziora heldu, animaliei janaria eman (oiloak, oilarrak, txakurrak, katuak...) eta ortuko beharrak egiten ditu Joanak. Urtarrileko egun hotz hauetan ortua lokatzez beteta dago, eta Joana goitik behera zikinduta dago. Nekazari batek proiektu propioa martxan jartzeko topatzen duen lehen oztopoa lursail propioa izatea da askotan: “Lehen sektorean lurrik gabe aritzea ezinezkoa da”, argitu du. Bere kasua, zorionez, bestelakoa da: familia nekazaria izan da betidanik eta amaren 2.000 m2ko lurrak erabiltzen ditu bere aktibitaterako. Lurgunea izanda, indartsu hasi da lehen momentutik: “Lorra koperatibak eskaintzen duen Lehen Instalazioko Dirulaguntza hautatu eta ortu ekologikoa zein karakolen haztegia eraiki nituen Martiartun (Erandio)”. Ortu ekologikoa izateko, ENEEKen izena eman behar da zigilu ekologikoa eskuratzeko, eta horrela egin zuen Larak.

Ortu ekologikoan batutako produktuak Zamudioko familiei zuzenean saltzen dizkie. Esplotazioan oiloak eta oilarrak ere badaude, eta oiloen arraultzak saskietan sartzen ditu gainontzeko produktuekin. Ortuan jasotakoa hilako lehen larunbatean Zamudion egiten diren azoketan eta bestelako ferietan saldu egiten ditu Joanak. Batez ere salmenta zuzenaren aldekoa da zamudioztarra.

Labeldun karakolak

Gorbea Karakolakeko kideak barraskilo bereziak erosten ditu salmentarako: frantses genetikako gazteak, hain zuzen ere. Martxoa-apirilean karakolak eta eurentzako pentsuak erosten dira. Narrastiak plastikozko oihalez estalitako hazitegian sartu egiten dira: “Normalean lur azpian ezkutatzen direnak udaberrian agertzen dira”, azaldu du Larak. Urria eta azaro bitartean batu, garbitu eta ontziratzera eramaten ditut: “Normalean poteratu egiten ditugu, baina badira barraskiloak fresko nahi dituzten bezeroak, 40 urtetik gorakoak batez ere”. Azoketan, adintsuek arraro ikusten dituzte barraskiloak poteetan: “Gazteak, ostera, garbituak eta poteratuta nahiago dituzte, lan gutxiago ematen dute-eta”. Berrikuntza modura, iaz barraskiloak saltsan hasi ziren saltzen.

Barraskilo horiek, azoketan eta zuzeneko salmentaz gain, Txorierriko harategi, denda eta jatetxe batzuetan ere saltzen ditu Joanak: “Pasa den urtetik, Euskal Herriko BM supermerkatu batzuetan salgai dauzkat karakolak”. Pasa den urtean 900 kilo barraskilo batu zituen Joanak esplotazioan: “Helburua gehiago saltzea da. Espero dut datorren urtean 1.500 kilora heltzea. Hala ere poz-pozik nabil ahoz-aho egindako bezeroekin eta eskerrak eman nahi nizkioke nire produktuen alde apustu egin duen edonori eta etorriko direnei”. Zamudioztarraren ametsa hainbeste maite duen lehen sektoretik duhintasunez bizitzea da: “Nekazal munduan lan egiten duenak bokazioagatik da gehienetan: ez da aberasteko ofizioa. Ezta gutxiago ere!”.


Pantaila aurrean jartzeko zaletasunaz asteazkeneko 'Faktoria'n

Horrez gain, Gernika 2012 ekimenaren nondik norakoak ezagutuko dituzte.

Goizeko 10:00etan umeek bideojoko zein telebista aurrean egiten duten denboraren egokitasuna izango dute hizpide 'Faktoria'n. Felix Etxeberria psikopedagogoarekin eta Ideateca eta Ikasplay bideojoko eta interneteko aplikazio enpresetako kideekin hitz egingo dute.

10.30etan bestalde, Gernika 2012 ekimenaren nondik norakoen inguruan galdetuko du hango udalean. Bonbardaketatik 75 urte betetzen diren urteari begira antolatu duten ekimena da.

Eta 11.30etan, Goya sarietan izendatu duten Virgen negra emakume afrikarren sexu osasunaren inguruko laburmetrai dokumentalaren gainean arituko gara. Gurekin izango da Amaia Ramirez pelikularen ekoizlea.


2. postura igo dira altsasuarrak

Merezita irabazi zuten altsasuarrek Donezteben. 14. minutuan aurreratu ziren sakandarrak, Fernandezen golari esker. Atsedenaldira joan aurretik, berdinketa gola sartzeko aukera eduki zuten etxekoek, baina ez zuten penaltia probestu. Altsasu jokalari bat gutxiagorekin geratu zen bigarren zatian, baina, hala ere, lan bikaina egin zuten defentsan eta aldeari eutsi zioten.Garaipen garrantzitsua izan da Altsasuko taldearendako, bi postu egin baititu gora: 5 partidutik 3 irabazita eta beste bat berdinduta, 10 puntu ditu Altsasuko taldeak eta sailkapen nagusiko 2. tokian dago, Bidezarra liderrarengandik bi puntura. Hala ere, puntu bakarrera ditu atzeko bi taldeak. Horietako baten aurka du hurrengo lehia, 4. tokian dagoen Artajonesen aurka. Ea orain arteko bideari eusten dioten altsasuarrek.


Maroko eta Mexiko ikasgai

Zelandi ikastetxe publikoan laugarren urtez kultuartekotasuna landu dute ikaslek. Gurasoek antolatuta, Marokoko ramadana eta Mexikoko hildakoen egunen berri jaso dute gaur, eta bihar ere.

Zelandi eskola publikoaren baitan dagoen aniztasuna ikasleek zentzu positiboan eta gertu sentitzeko helburuz, kulturarteko topaketak antolatu dira gaurko eta biharko. Horrela, ikasleen artean elkarbizitza positiborako haziak landatu nahi dira. Bi jardunaldi horietan Maroko ramadana eta Mexikoko hildakoen eguna ezagutzeko aukera izanen dute 431 ikasleek. Zehazki, nola eta zergatik ospatzen den.

Bi gela, bi kultura

Nora da Maroko ramadanaren berri ematen ari dena, txikienei bideoaren laguntzaz eta koxkorragoei, berak, hitzez. Azaltzen die ramadana musulmanen egutegiko 9. hilabetea dela eta bat egiten duela Mohamed profetari koran liburu sakratuaren aurreneko errebelazioarekin. Lau funtzio dituela azaltzen die: erlijioa, osasuna (gorputzaren purifikazioa), burukoa (borondatea indartu) eta morala (jakiak ez dituztenak ulertzea). Hilabete irauten duela azaldu ondoren, gauez jateko aukera badutela azaltzen diete. Eta horren erakusgarri tea, zopa, pastak, fruitu lehorrak edota ogia dastatzeko aukera ematen diete ikasleei. Guztia andalusi musikaz girotuta. Norak esan digunez, “haurrak pozik daude, dena dastatzen dute eta arabiarrez hitz egiten dute, sukram esaterako”.

Luisek, berriz, txarroz jantzita, Mexikoko hildakoen eguna Maya kulturarekin zerikusia duela azaltzen die. Berez azaroaren 2an ospatzen da, baina lastailaren 28tik ospatzen dutela argitu die ikasleei. “Mayendako lurpeko mundua zegoen. Horregatik, prestatzen diren aldareek hiru altura dituzte. Bata lurraren parean dago eta lurpeko munduarekin du lotura”. Altura bat gorago errealitatearekin lotura duen zatia dago eta azkenik, gorago, aldarea. “Azken horretan gure hildakoaren argazkia dugu, harekin erlazionatzeko”. Aldarean hildakoaren gogoko gauzak jartzen dituzte, jan-edanak eta bestelakoak. Buru-hezurrak edertuta egoten dira aldare horiek. Ospakizunean jangarriak diren buru-hezurrak eta hildakoen ogia dastatzen dutela ere jakinarazi die ikasleei.

Sakanako Mankomunitateko Anitzartean Kulturartekotasun Zerbitzuak eta Zelandiko guraso elkarteak antolatu dituzte jardunaldiak. Elkarteko ekintza taldeko Pili Cominek esan digunez, gurasoen artean deialdia egin zuten eta Nora eta Luis boluntario eskaini ziren. Haiekin izandako hizketaldietatik sortu zen bi herrietako ospakizunen inguruko kulturartekotasun saioak egitea. Horren osagarri, ikasleek ere klasean irakasleekin berdintasuna eta aniztasuna landu dituzte. Horren isla da ikastetxeko pasabideetan dauden marrazkiak, muralak edo hainbat tokitako menuak. Aniztasunari buruzko antolatzen duten 4. jardunaldia da, 2015ean hasi baitziren.


Ikasturtea agurtzeko, Kantu Taldekoen afari merienda gaur

Kantu taldekoek gaur agurtuko dute 2012-2013 ikasturtea. Afari merienda baten bueltan eta kantuan noski, Artzabalen, 19:30etatik aurrera. Baina oraindik badute beste hitzordu bat ere. Santixabeletako kantu-zikiro jana. Ekainaren 29an, 12:00etan hasiko duten kantu jirarekin. Berri eman dutenez, “erabiliko dugun kantu-liburuxka, Kuxkuxtu taldeak berak ekartzen duena izango da”. Gero, kantu-zikiro-jana ospatuko dute Askatasuna plazan. Otordurako txartelak aurrez eskuratu beharko dira.

Ahotsa lantzeko ikastaroa

Jakingarri, atsegineko eta interesgarritzat jo du Kantu Taldeak, iragan astean Udarregi Ikastolan burutu zuen ahotsa lantzeko ikastaroa. Ainara Ortega irakaslek zuzenduriko saioak hainbat argibide eman zizkien bertaratu ziren herritarrei. “Ahotsak aurre-prestaketa ona behar duela zioen. Abesteko prestatu egin behar dela: eztarria, masaila, ahoa, bizkarra, mingaina, burua, eta sabel arnasa hartzen jakin. Aurre-ariketak egin behar dira. Beharrezkoa da. Ahots teknika ikasteko nozio eta ariketa elementalak aurkezten zituen Ainarak. Izan ere ahotsaren heziketa oso garrantzitsua da, lanbide gehienetan ere beharrezkoa izaten baita. Kantatzerakoan gorputzaren garrantziaz jabetu behar genuela azpimarratu zuen, diafragma sentitu eta erabiltzen ikasi”, adierazi dute Kantu Taldetik. Maizago egitea merezi duen ekitalditzat jotzen dute kantu zaleek.


'Harmailatik' kronika: Ford Mugarri-Ugeraga, eskubaloia

29-24 amaitu zen, domekan, Ford Mugarri eta Ugeraga taldeen arteko partidua. Lehen zatian etxeko taldea kaskar aritu zen eroasoan zein defentsan. Bigarrenean, defentsan hobera egin zuten arrasatearrek, baina baloi asko galdu zituzten.


Bideoa: Biktimen oroimenezko ekitaldia, Arrosategi parkean

Zarauzko Udal Gobernuak deitutako ekitaldiko ikus-entzunezkoa.


Helduentzako eskolan izena emateko aukera

ZUMARRAGA // Helduentzako eskolak matrikulazio epea ireki du. DBH titulua lortzeko aukera ematen dute. Baita Unibertsitaterako eta Goi Mailako Zikloetarako sarbide proba prestatzeko eskolak ere. Gainera, euskara, gaztelera, ingeles eta informatika ikastaroak eta nutrizio eta memoria tailerrak ematen dituzte. Zelai Arizti kultur etxean eman behar da izena, 09:30etik 13:30era, larunbata baino lehen.


«Lau epaileren lana hiruk egiten dute»

Hego Euskal Herriko epaileak eta fiskalak grebara deitu dituzte gaurko. Espainiako Justizia Ministerioak egindako lehen murrizketak nabaritzen hasiak dira: ordezko epaile kopurua gutxitu dute abendutik hona.

Justizia administrazioan ia hamazortzi urte zeramatzan Gorka Agirregabiriak, joan den astera arte. Esparru horretan Espainiako Gobernuak egindako erreformen eta murrizketen lehen ordaintzaileetako bat da: Araban, Bizkaian eta Gipuzkoan zeuden 24 ordezko epaileetatik hamar kaleratu dituzte, tartean Agirregabiria. Neurria ulergaitza zaio. Batetik, auzitegietako lan zama arintzeko eskatzen ari zirenean, kontrakoa eragingo duelako: gutxiagoren artean banatu beharko dute lana, eta horrek prozedurak atzeratuko ditu. Eta, bestetik, etorkizuna ilun ikusten duelako: «Kolektiboan ez daukagu itxaropen handirik; aurreikuspenak txarrak dira».

Izenak berak adierazten duenez, plaza daukaten epaile titularren ordez dihardute ordezko epaileek. Espainiako Botere Judizialaren Kontseilu Nagusiak izendatzen ditu, lan poltsa osatzeko: gaixotasun edo baimen baten ondorioz lanpostu bat hutsik geratzen denean deitzen zieten. Iazko abendura arte. Alberto Ruiz Gallardonek gidaturik, Espainiako Justizia Ministerioak haien geroa aldatu baitzuen orduan: justizia administrazioaren aurrekontua murriztu egin zuen, eta ordezko epaileak deitzeko irizpideak aldatu zituen, botere judizialaren lege berria onartzean.

Ordutik langabezian dago Carmen Gonzalez Etxegarai. 2003tik ordezko epaile izan da Nafarroan; han ez dute plazarik murriztu, baina ez diete deitzen. Arau berriari egotzi dio; funtsean, epaile titularren hutsunea betetzeko prozedura aldatu dute: lehenengo beste epaile titular bati eskatzen diote, gero lekualdatzea galdegin dutenei, eta, azkenik, ia beste aukerarik ez dagoenean, lan poltsan dauden epaile ordezkoei. «Lana erregulatzeko ezkutuko txosten bat da: ez dute gure figura kentzen, mila lagun kaleratzea litzatekeelako, baina ez digute lanerako deitzen».

Dena den, «behin-behineko egoeran» daudela uste du Gonzalez Etxegaraik. Martxoan zerrenda bana aurkeztu beharko dute epaile titularrek Madrilen; bertan, bakoitzak adierazi beharko du zein epaile titularrek ordezkatuko lukeen, bere postua aldi baterako hutsik geratuko balitz. Ministerioak egoera berraztertuko duelako itxaropena du Gonzalezek: «Ordezkapen luzerik ezingo da horrela estali, epaile titularrek, berez, lan zama handia dutelako jada».

Bateraezintasunak oztopo

Bitartean, langabezian dauden ordezko epaileen aukerak oso mugatuak dira, bateraezintasunek baldintzatzen dituztelako. Agirregabiria: «Hamazortzi urtean, lan egin ez dudan garaietan, ezin izan dut beste ezertan jardun, irakaskuntzan izan ezik». Martxoan gertatuko denaren zain dago Gonzalez, baina irizpideak aldatu ezean, bere izendapenari uko egin beharko diola aitortu du: «Lanik egingo ez badut, ez du zentzurik gordetzeak. Abokatu jardutera itzuliko nintzateke».

Espainiako Gobernuak dirua aurreztu nahi du ordezkapenak ez estaltzeko neurriarekin, baina epaileak ez datoz bat. Gonzalezek uste du ordezkoak merke ateratzen zaizkiola administrazioari: «Egunka kobratzen dugu». Agirregabiriak, berriz, gastu hori txikia dela, Justizia Ministerioaren aurrekontuaren barruan: «Aurrezteak ezingo izango ditu justifikatu neurriak eragingo dituen gorabeherak».

Lehen ondorioak joan den astean bertan antzeman zituzten Gernika-Lumoko epaitegian (Bizkaia); hamar bat epaiketa atzeratu behar izan zituzten, Agirregabiriak bertan zuen postua utzi ostean: «Lehen lauren artean egiten genuena, orain hiruk egingo dute. Hiru epailek lau epaitegi kudeatuko dituzte». «Ez dago zalantzarik neurriak atzerapenak eragingo dituela», erantsi du Gonzalezek: «Justizia motelduko da, eta, agian, gelditu ere bai». Euskal Autonomia Erkidegoko Justizia Auzitegi Nagusiko presidente Juan Luis Ibarrak zenbakia jarri dio arazoari: %20 areagotuko dira atzerapenak.

Gaur, greba

Abagune horretan helduko da gaur Hego Euskal Herriko justizia administrazioko greba. Murrizketen aurka egitera deituta daude epaileak eta fiskalak, baina zenbait sindikatuk eta gizarte eragilek ere bat egingo dute protestekin. Justizian inbertsioa handitzeko eskatuko diote Gallardoni, eta atzera egiteko hartu dituen neurri esanguratsuenetan: tasen igoera eta epaile ordezkoen gutxitzea.

Halere, Gorka Agirregabiriak ez du uste protestek euren egoera aldatuko dutenik: «Gure posizioa eskasa da, eragin ahalmena txikia dugulako». Iritzi berekoa da Carmen Gonzalez Etxegarai, baina uste du justizian bestelako erreforma bat sustatzeko balio dezaketela mobilizazioek: «Sistemak ezin du horrela iraun; egun, langileen esfortzu pertsonalari esker funtzionatzen du. Egia da auzi guztiak judizializatzea saihestu behar dugula, baina bitartekaritza indartuz, barruti epaitegiak sustatuz, edota bestelako neurriak hartuz. Tasak igoz eta epaileak kenduz, behintzat, ez».


Partiduak doan bihar eguerdian

Galarretatik jakinarazi dute biharko erremonte partiduak eguerdiko 12:00etara aurreratu dituztela, eta 3 partidu azkar jokatuko direla, Orona enpresak 50garren urteurrena ospatzen duela-eta. Sarrera dohainik izango da, eta bertara gerturatzeko gonbidapena luzatu diote mundu guztiari.


Abiadura handiko eskaintza

Espainiako Gobernuak bere aurrekontu egitasmoan %32 igo ditu EAErako diru sailak. Kopuru osotik %60 da AHTrako. De Andresek aitortu du «eduki politikoez» ere hitz egin beharko dutela EAJrekin


Gasteizko Udalak bertsolaritza sustatzeko eta transmititzeko hitzarmena bertan behera utzi duela jakinarazteko prentsaurrekoa emango du bihar Arabako Bertsozale Elkarteak


Gaztetxearen aldeko protestan zirkulazio- eta mugikortasun-muga bete ez zela salatu du Getxoko Udalak

Getxoko udalak adierazi du Itzubaltzeta III gaztetxearen zigilatzea ekiditen saiatzeko Lope de Vega kalean bildutako 80 lagunak "sakabanatzeko eta ezarritako distantzia sozialari eutsiz gehienezko 10 pertsona biltzeko ahaleginak" egin zituztela udal-arduradunek. Hori dela eta, Ertzaintzari abisua eman behar izan ziotela argudiatu du Amaia Agirre Getxoko alkateak.

Atzo, Itzubaltzeta III gaztetxearen zigilatzea ekiditen saiatzeko 80 lagun inguru batu zen Lope de Vega kalean. Horren aurrean, Getxoko Udalak salatu du horiek denek COVID-19ak eragindako osasun-larrialdia dela eta alarma-egoeraren dekretuan ezarritako zirkulazio- eta mugikortasun-mugak urratu zituztela. Horren aurrean, udal-agintariek Ertzaintza abisatu eta horiek eraikinaren perimetroko kaleak hesitu zituztenean, bertaratutako gizon-emakume denak sakabanatu egin ziren, apurka-apurka.

Bere aldetik, Udalak berriro azpimarratu du elkarrizketarako borondatea duela, "baina arau oinarrizkoenak errespetatuz; eta gaur egun, alarma-egoeragatik mugikortasun-muga betetzea ezinbestekoa da osasun publikoa kontserbatzeko". Gazteek, euren aldetik, ondorioztatu dute Udalaren jarrera "guztiz ezkorra" dela eurekiko eta horren ondorioa izan zirela atzoko gertakizunak.


Bi lagun zauritu dira kamioi batek N-1ean izan duen istripuan

Gaur goizeko seirak aldean, kamioi batek artaziarena egin eta errepidean itzulita gelditu da N-1 errepidean. Ezbeharra, Itsasondo eta Legorreta artean izan da, Donostiako norantzan. Eusko Jaurlaritzako Herrizaingo Sailetik azaldu dutenez, istripuaren ondorioz, kamioaren kabinak su hartu du. Ordurako ordea, gidaria eta kamioian zihoan beste laguna aterata zeuden. Biak, zaurituta eraman dituzte Tolosako Asuncion erietxera. Istripuak, hainbat kilometrotako ilarak eragin ditu.


Athleticek talde bat du Ginea Bissaun (Afrika)

Sanhia Crima Jamadaporton jaiotakoa da eta duela 20 urte heldu zen Euskal Herrira. Herrikideei laguntzen saiatzen ari da, eta Ibaiganen elastikoak eskatu eta talde osorako bi ekipazio eman zizkioten.

Jamadaporto 15.000 biztanleko herria da eta Bissautik, Ginea Bissauko hiriburutik, hurbil dago, Afrikako mendebaldean, ozeano Atlantikoaren ertzean. Jamadaportok, Ginea Bissau osoak bezalaxe, beharrizan handiak ditu eta oraindik nabariak dira 2000garren urtean bukatu zen gerra zibilaren ondorioak.

Sanhia Crima Jamadaporton jaiotakoa da eta duela 20 urte heldu zen Euskal Herrira. Herrikideei laguntzen saiatzen da, eta Ibaiganen elastikoak eskatu eta talde osorako bi ekipazio eman zizkioten. Bere herrira eraman eta Jamadaportoko Athletic sortu zuen.


242 semaforo egokitu dituzte elebidunak izan daitezen

Aldaketa egiteko 10.500 euro inbertitu ditu Gasteizko Udalak.

Oinezkoek gurutzatzeko asmoa dutela adierazteko 242 sakagailu egokitu ditu Gasteizko Udalak. Ia Guztira, 10.500 euro inbertitu dituzte, seinaleztapena agertzen den metakrilatoak aldatu eta informazioa gaztelaniaz zein euskaraz emateko.

Herritarren hizkuntza-eskubideak babesteaz arduratzen den Behatokia fundazioak egindako eskaerari erantzuteko egin du Udalak hori.


Esker ona adierazi nahi dio PSE-EEk Garmendia diputatuari

Alabergako bidegorria egiten ari diren lekua.

Biziberritze Urbanoan Errenterian eta Oarsoaldean hartu duen konpromisoa eskertu nahi diote Marisol Garmendia diputatu sozialistari. Hainbat proiektu aurrera atera direlako eta beste hainbat martxan daudelako pozik agertu da PSE-EE.

Herritarren mugikortasun eta irisgarritasuna hobetuko duen hainbat proiektu atera ditu aurrera aurten Errenteriak: Alaberga eta Esnabideko igogailuak, esaterako. Galtzarabordan ere bat eraikitzen ari direla gogorarazi dute, anbulategi eta igerilekurako sarrera erraztuko duena.

Proiektu garrantzitsuenen artean kokatu dute orain eraikitzen ari diren Alabergako bidegorria eta obrak amaitzen ari direla esateko aprobetxatu dute. Kostuaren %80a Diputazioak ordaintzen du, 181.248 euro hain zuzen ere. Horregatik eskertu nahi diote bere konpromisoa Garmendiari.


Athleticek gorako bidean beste urrats bat egin gura du Getaferen aurka

Athleticek Ukrainan utzi du depresioa. Lvivetik bueltan ez dago Xakhtarren aurka lehiatu aurretik zegoen zalantza arrastorik. Jakina da aurrez ere bidea zuzentzen hasia zela taldea, baina Txapeldunen Ligako azken partidan egindako lan onak indarberritu egin ditu zuri-gorriak. Hori da talde on baten aurka ondo lehiatzeak eta irabazteak ekarri duen ondorio nagusia. Baina gorako bidea hasi baino ez da egin. Larriak eta ugariak izan dira aurrez egindako okerrak, eta, goiko postuetara ailegatzeko, behartuta dago emaitza on asko lortzera.

Ligako azken hamabost puntuetatik 11 irabazita, zulotik irten eta beheko multzoa osatzen duten taldeen artean aurrena kokatu da Athletic. Jaitsiera postuetatik bost puntura eta Europako Liga jokatzeko aukera ematen duen postutik seira dago taldea. Bidearen erdian. Atzera begiratzeari utzi eta sasoi hasierako helburuetara gerturatzeko, Getafe mendean hartzen ahaleginduko da gaur Athletic. Ez da lan samurra izango.

Besteak beste, ia ezinezkoa delako Alfonso Perez Coliseumean baino futbol giro apalagoa aurkitzea, eta giro hotzarekin jokatzea kontrako giro beroarekin aritzea bezain ezerosoa da. Zelai hotza da, eta berdegunea gogor egoten da ia beti. Eta, horrez gain, maila oneko taldea izan ohi du Getafek. Athleticek behin baino ez du irabazi Madrilen, aurreko denboraldian. Bolada ona ez eteteko, Aduriz eta Laporte hasierako hamaikakoan jarriko ditu, berriz ere, Valverdek.

GETAFE-ATHLETIC

Getafe. Guaita; Arroyo, Naldo, Velazquez, Escudero; Juan Rodriguez, Lacen; Yoda, Sarabia, Hinestroza; eta Lafita.

Athletic. Iraizoz; De Marcos, Gurpegi, Laporte, Balenziaga; Iturraspe, Rico; Unai Lopez, Beñat, Muniain; eta Aduriz.

Epailea. Alvarez Izquierdo.

Lekua. Alfonso Perez Koliseoa (17.393 ikusle).

Ordua. 16:00 (C+L / Gol T).


Hasier Arraizekin solasean, gaurko 'Azpimarra+' saioan

Egun eguneko gai politikoez galdetuko dio Maddalen Iriartek.

Hasier Arraiz Sortuko presidenteari elkarrizketa egingo dio Maddalen Iriartek astearteko 'Azpimarra+' albistegian. Egun eguneko gai politikoez arituko da solasean, eta besteak beste, bake prozesua aurrera jarraitzeko eman beharreko pausuez, presoen egoeraz eta azkeneko atxiloketen ondorioez egingo du hausnarketa sakona.

Horrez gain, Ainhoa Larrañga, Jose Luis Lizundia eta Lurdes Idoiaga solaskideak egun eguneko gai politikoez arituko dira, eta Adrian Zelaia eta Joseba Barandiaran adituek egoera ekonomikoaren gaineko azterketa sakona egingo dute.

'Azpimarra+' gaur gauean emitituko da, 23:15etik aurrera, ETB1en.


Ekainaren 8a orduko hitzaldia eta ikuskizuna antolatu ditu Gure Esku Dagok Markina-Xemeinen

Eguenean, 19:00etan Uhagon kulturgunean Tomas Urzainqui abokatu eta historiagile nafarrak Erabakitzeko eskubidea eta libertatearen foruak hitzaldia eskainiko du; barikuan, berriz, Jainko Txiki eta jostalari hura ikuskizuna egongo da 22:00etan Uhagon kulturgunean.

Jainko txiki eta jostalari hura multimedia ikuskizunak Kirmen Uribe idazlearen olerkiak, Mikel Urdangarinen, Rafa Ruedaren eta Bingen Mendizabalen musika, eta Mikel Valverderen irudiak konbinatzen ditu. Poesia eta musika uztartzen dira lan horretan, sotiltasunez, eta emaitza ikuskizun indartsua, eraginkorra eta guztiz liluragarria da. Lana azaroaren 21ean aurkeztu zuten New Yorkeko Poisson Rouge aretoan, eta azken emanaldiekin dabiltza orain.


Txori migratzailea

Ella Fitzgerald kantaria jaio zela mendea beteko da gaur. Jazzetik abiatuta, musika genero gehienak menderatu zituen ahots gaitasun berezkoaren bidez. AEBetako herri kulturaren ikonoetako bat izan zen XX. mendean

Julio Cortazarrek honela dio Rayuela nobelan: «...jazza migratu, emigratu, immigratu edo transmigratu egiten duen txoria bezalakoa da... mudatu eta zabaldu egiten den zerbait; gaur Vienan kantari ari da Ella Fitzgerald, eta Kenny Clarke areto bat inauguratzen ari da Parisen, eta Perpinyan Oscar Petersonen hatzak jauzika dabiltza...». Txori migratzaile eta kantariaren definizioa taxuz egokitzen zaio Ella Fitzgeraldi ere, edozein kantu genero bere estilora moldatzeko zuen berezko dohain naturalagatik. Howard Reich kultura kazetariak, besteak beste Portraits in Jazz eta Let Freedom Swing liburuen egileak, Fitzgeraldi buruzko artikulu bat idatzi berri du Chicago Tribune egunkarian. Hartan dio: «Fitzgeraldek, autodidakta izanik ere, trebetasun handiz menderatzen zituen swinga, bebopa, standar-ak, bluesa, baladak, Broadway eta Hollywoodeko kantuak, eta bere garaiko herri musikako beste edozein kantu esparru».

Gaur beteko dira ehun urte Ella Jane Fitzgerald munduratu zenetik. 1917ko apirilaren 25ean jaio zen, Newport Newsen (Virginia, AEB). XX. mendeko kantaririk handienetako bat izan zen, eta jazzaren esparruko oparo eta estimatuenetako bat. Kantuaren lehen dama ezizena jarri zioten, eta Frank Sinatra berari Ahotsa (The Voice) ezinena eman aurretik, Fitzgerald berari hala deitu izan zioten. Sinatrak berak behin baino gehiagotan kantatu zuen Fitzgeraldekin, eta esan ohi zuen haren ahotsa «mirarizkoa eta kristalinoa» zela. Ahots ahalmen erabatekoa zuen Fitzgeraldek, berezko talentua. Orkestra kantari gisa hasi zuen musika ibilbidea, baina denborarekin erakutsi zuen moldagarritasun aparteko abeslaria zela, generotik generora migratzeko inolako oztoporik topatzen ez zuena.

Haren aurretik izan ziren emakumezko jazz kantari beltzak —Bessie Smith eta Mamie Smith, esaterako—; ez zuen akaso izango Billie Holidayren bizitza oinazetsuak hari ematen zion aura berezi hori ere, baina artista osoa izan zen, mezzosoprano ahotsa modu birtuosoan menderatzen zuena, ia beste musika tresna bat balitz bezala erabiliz. Orduko musikari entzutetsu asko liluratu zituen; Louis Armstrong, Duke Ellington, Charlie Parker eta Count Basie, tartean.

Haurtzaro gordina

Haurtzaroa eta hastapenak ez zituen errazak izan, garai hartako beste musikari eta kantari beltz askoren moduan. Familia pobre batean jaio zen: aitak etxetik alde egin zuen bera jaio eta gutxira. Amarekin New Yorkeko Yonkers auzora joan zen, 1922an, eta hainbat lanetan aritu zen; enkargugile edo prostituzio etxe bateko zelatari abisugile moduan... 1932an ama hil zitzaion auto istripu batean. Eskola utzi, eta legearekin arazoak izaten hasi zen; erreformatorio batean sartu zuten, baina ihes egin zuen; musikan topatu zuen aurrera egiteko modua.

17 urte zituela, kantu lehiaketa bat irabazi zuen New Yorkeko Harlem Apollo Theaterren. Atentzioa eman zuen, eta Chick Webben orkestran kantatzen hasi zen 1935ean. Webb hil egin zen 1939an, baina bandak aurrera jarraitu zuen Ella Fitzgerald and Her Famous Orchestra izenarekin. Urte batzuk geroago, taldea utzi zuen, orkestra zuzentzeaz eta ia egunero kantatzeaz nekatuta.

Bakarkako ibiliari ekin zion 1941ean; The Ink Spots, Louis Jordan eta The Delta Rhythmekin abesten zuen, besteak beste, eta, 1946an, Norman Granzek antolaturiko Jazz at the Philarmonic kontzertuetan abesten hasi zen sarri samar. Granz bera bihurtu zen bere manager. Garai hartan, estilo aldaketa handi bat izan zuen; Dizzy Gillespieren bandarekin biran aritu zen, bebopa bere egin zuen, eta scat teknika erabiltzen hasi zen. Ahots inprobisazioa izaten da, onomatopeien bidez musika tresnen tankerako soinua ateratzeko. Erabiltzen hasi soilik ez, teknika horren menderatzaile apartena bilakatu zen, Louis Armstrongekin batera. 1945- 1947 bitartean egindako Lady Be Good, How High The Moon eta Flying Home-n grabaketan oso entzutetsuak bilakatu ziren. Jazzaren ahots garrantzitsuenetakoa ez ezik, herri musikaren izarretako bat zen ordurako.

Txori kantari eta migratzailea izan zen, eta hainbat grabaketa historiko egin zituen munduko hainbat txokotan. Ella and Billie Holiday at Newport (1958), Jazz at the Philarmonic Vienna 4/22/59 (1959), Ella in Berlin: Mack the Knife (1960), Ella at Juan-Les-Pins (1964), Ella and Duke at the Cote D'Azur (1967), Ella in Budpest (1970), eta Ella in London (1974), adibidez. Esanguratsuak izan ziren beste musikari eta kantariekin elkarlanean egindako diskoak ere; bereziki, Louis Armstrongekin grabaturiko Ella & Louis (1956), Ella & Louis Again (1957) eta Porgy and Bess (1958). 1956-1966 urteen artean 43 disko grabatu zituen; orotara, 13 Grammy sari irabazi, eta 40 milioitik gora disko saldu zituen.

Bihotzeko arazoak izaten hasi zen, eta, pixkanaka, oholtzatik aldendu zen. 1991n eman zuen azken kontzertua, Carnegie Hall Manhattango aretoan. Diabetesaren ondorioz, ikusmena ia erabat galdu, eta hankak moztu behar izan zizkioten belaunetik behera. Betiko erretiratzea erabaki zuen orduan, eta, bere izaerari jarraiki, modu diskretuan egin zuen. 1996ko ekainaren 15ean zendu zen, bere etxean, 79 urte zituela. «Soilik airea usaindu nahi dut, txoriak kantari, eta Alicen barreak entzun», esan omen zuen azkenetan zela. Biloba zuen Alice.

AEBetan hainbat ekitaldi antolatu dituzte Fitzgeralden ondarea gogora ekartzeko. Gaur bertan, Ellaren mendeurrena: Ella Fitzgeralden artea ospatuz erakusketa zabalduko dute Los Angelesko Grammyaren Museoan. Grabaketa arraroak, argazkiak, telegramak, jantziak eta berak irabazitako Grammy sariak bilduko ditu. Bestalde, hilaren 21ean, Verve Records etxeak disko laukoitz bat argitaratu zuen: Ella Fitzgerald: 100 Songs For A Centennial, baita sei biniloz osaturiko edizio berezi bat ere: Ella Fitzgerald Sings The Irvin Berlin Song Book eta Ella Fitzgerald Sings The Duke Ellington Song Book.


Juan Mari Arregiren tortilla eta Elene Ucinen marrazkia irabazle Boluan

Bergarako Bolua auzoan Santa Ana jaiak ospatzen hasi ziren atzo. Gaurko ekitaldien artean patata tortilla lehiaketa egin dute. 11 tortilla aurkeztu dira lehiaketara eta onena, Juan Mari Arregirena izan da; bigarren saria, berriz, Maria Angeles Domenechendako izan da. Marrazki lehiaketan, bestalde, Elene Ucin izan da irabazlea; ondorioz, bere lan hori izango da datorren urteko Boluako jaietako karteleko irudia.

Epaimahaia ere ez da nola halakoa izan: Bergarako Udalak Goiena Komunikazio Taldearekin elkarlanean antolatutako Bergara Chef saioaren irabazleek bete dute zeregin hori, Beñat Abiok eta Ariane Nafarratek osatutako bikoteak, hain zuzen.

Marrazki lehiaketan, bestalde, Elene Ucin izan da irabazlea; ondorioz, bere lan hori izango da datorren urteko Boluako jaietako karteleko irudia.

Horrez guztiaz gain, Bolua otxoteak emanaldia egin du eta eguerdian 120 lagunendako herri bazkaria ere egon da. Gaur arratsaldean eta bihar ekintza gehiago egongo dira:

Zapatua, 23

16:30 Trikitixa.

17:00 Doka eta igel txapelketak.

19:00 Txikiteo herrikoia otxotearekin lagunduta.

22:30 Dantzaldia Tsunami musika taldearekin.

Domeka, 24

10:45 Diana etxafuegoekin.

11:00 Pilota partiduak Boluko pilotalekuan: auzoko lau bikote gazteen arteko bi partidu eta

nagusien norgehiagoka. Sari banaketa. euria eginez gero Zabalotegiko pilotalekuan egingo da.

12:00 Santa Anako ermitan meza. Ondoren mezara joan direnentzat salda eta egositako txorizo

pintxoa Santa Anako elkartean. Gero txikiteoa Barrenakalen trikitixarekin. Jarraian, txirrindulari

lasterketa II Ugarrixako Igoera. Ondoren apar festa Bolua kalean.

13:30 Boluako plazan pintxo banaketa, txikiteo herrikoia hasteko.

16:00 Mus txapelketa.

17:00 Puzgarriak eta ginkana.

18:00 Animazioa DJ Pinoarekin.

19:00 Buruhaundiak umeentzat musikaz alaituta. Rifaren zozketa. Txokolatada.

20:00 Santanatxoaren igoera eta jaien amaiera.


Ortzegun arratsaldean jokatuko den futbito txapelketarekin hasiko dituzte Agerran bestak

Igandera bitarte ekitaldi aunitz prestatu dituzte

Ortziral ilunabarrean botako dute altxaferoa eta ondotik danborrada eginen dute haur eta helduek. Larunbatean, saskibaloi txapelketa, plater tiroketa, esku pilota partidak, erraldoi eta buruhaundiak trikitilariekin, frontenis txapelketako finala, haurrentzako jokoak, kros herrikoia, dantza saioa, afaria eta musika izanen dira eta igandean, bertzeak bertze, herri bazkaria eginen dute.

Urteko hitzorduari hutsik egin gabe, ekitaldiz betetako bestak prestatu dituzte Berako Agerra auzokoek, Udalaren laguntzarekin. Ortzegun arratsaldean futbito txapelketa jokatuko dute eta ortziral, larunbat eta igandean, kirola egiteaz gain, bestarako tartea ere izanen da antolatu dituzten ekitaldiekin.

Abuztuak 28, ortzeguna

17:00etan futbito txapelketa.

Abuztuak 29, ortzirala

17:00etan tortilla lehiaketa.

18:30ean Agerra kantari.

20:00etan altxaferoa eta haur eta helduen danborrada.

21:30tan auzoko afaria.

Ondotik dantzaldia.

Abuztuak 30, larunbata

09:30ean saskibaloia. Berako X. 3 x 3 Txapelketa.

10:00etan plater tiroketa, Ehiza eta Arrantza Elkarteak antolatuta.

12:00etan gaztetxoen esku pilota partidak.

12:30ean erraldoi eta buruhaundiak Irats taldeko trikitilariekin.

Ondotik frontenis txapelketaren finala.

15:00etan haurrentzako jokoak.

18:00etan kros herrikoia Manttale lasterketa taldearen laguntzarekin. XXXIII. Luis Mª Apeztegiaren Oroigarria.

20:30ean Gure Txokoa dantza taldearen saioa.

Ondotik afari autogestionatua karpan. Bokatak salgai izanen dira.

Goizaldera arte musika eta besta.

Abuztuak 31, igandea

12:00etan meza.

Ondotik erraldoi eta buruhaundiak txistulariekin.

14:30ean herri bazkaria.

18:00etan Tor magoaren saioa.

Ondotik txokolatada.

Ilunabarrean Jalisko Band taldearekin dantzaldia.

Eta atsedenaldia bingoa.


Omniak Udalaren mespretxua salatu du

Omniak batzorde desberdinetarako deialdiarekin arazoak izaten ari dela-eta Udalaren aldetik mespretxua egiten ari zaiola salatu du. Ez du, ordea, inongo talde politikorik seinalatzen.

Hainbatetan batzordetarako deialdiarekin arazoak izan dituztela esan dute. Izan ere, zenbait kasutan ez zaizkie heltzen, beste batzuetan egun gutxi lehenago, edo, bestela, batzordea ospatu eta gero. Gainera, batzordeotan euren argudio eta ekarpenak alboratu egiten direla, eta, haientzat larriena dena, aktetan ez agertu, salatu dute.

Antza ez da salaketa aurkezten duten lehenengo aldia. Azkeneko pasartean Nerea Gonzalez ordezkariak esandako guztia mespretxatu zutela esan du Omniak. Hori dela eta, batzordeko idazkariarekin kontaktuan jarri ziren, ekarpenak jaso zitzan. Plataformaren arabera, ezezkoa jaso zuten.

Horregatik, Omniatik tekniko eta udal arduradun batzuen interes falta salatu dute, egoera horrekin bukatzeko asmoz.


Irene Loizate: 'Urtebetean egin dudan saltoa handia da'

Irene Loizatek Europako duatloi txapelketan brontzezko domina irabazi du. 23 urtez azpikoetan titulua ere lortu du.

Irene Loizate durangarrak Europako duatloi txapelketan brontzezko domina irabazi du. 23 urtez azpikoetan titulua ere lortu du. Urtebetean egin duen 'saltoa handia' dela esan digu 'Hiru Erregeen Mahaia'n.


Lekeitioko San Antolin jaietako parkeko gunea, arriskuan

Azken urteetan, Lekeitioko parkea San Antolin jaietako ezinbesteko gune bihurtu da ume eta nagusi askorentzat. Jaien zurrunbilotik apur bat aldendu eta beste era bateko kultur, kirol eta aisialdirako egitaraua eskaini dute bertan. Piragua irteerak, surf eta padel ikastaroak, jolasak, tailerrak, kontzertuak, bertso saioak, barazki brotxeten dastaketa eta umeek horren gustuko duten Ume Gaiztuen Festa dira, beste batzuen artean, Parkeko gunean eskaini diren ekintzetako batzuk.

Aurtengo gunea, baina, arriskuan dago. Antolatzaileek SOS deia egin diete herritarrei gunea aurrera eramateko laguntza eske. “Joan den urtean nahiko larri ibili ginen antolatzeko jende nahikorik ez geundelako. Aurten, oraindik gutxiago gaude, eta beraz, esku bat botatzeko prest dauden boluntariorik aurkitu ezean, ezin izango da parkeko gunea aurrera atera”, azaldu dute.

Egoeraren berri emateko bideo bat prestatu dute parkeko gunean antolaketa lanetan aritu direnek, erabiltzaileekin batera. Horrez gain, antolaketarako prest dauden boluntarioak elkartzeko hitzordua jarri dute ekainaren 10ean, 18:30ean, bertan parkean. “Bakoitzak ahal duen ekarpena jasoko dugu, eta lotsa barik etortzera gonbidatzen ditugu herritarrak”.


Alde Zaharreko oinezkoentzako guneetan izango da aurtengo Erdi Aroko azoka

Asteburuan, musikariak Zarauzko Erdi Aroko Azokan (Leire Ventas/Hitza)

Urtero bezala, abenduaren hasierarekin batera Erdi Aroko azoka iritsiko da Zarautzera. Xacobeo MMXXI-k antolatutako merkatua abenduaren 5etik 8ra izango da, aurtengoan, Alde Zaharreko oinezkoentzako guneetan.

Udaleko Turismoa, Jaiak eta Ekitaldiak Sailean azokaren kokapenaren inguruan hausnartu zuten, eta erabaki zuten herritarren eta azokako parte hartzaileen segurtasunagatik, lekuz aldatzea. “Bizkaia kaleak Azokaren eremua erditik gurutzatzen zuen eta, trafikoari zabalik uzten zenez, herritarren segurtasuna arriskuan zegoen”, azaldu du Ixidor Larrañaga Turismoa eta Jaiak eta Ekitaldiak Sailetako zinegotziak.

Horrenbestez, Azoka guztia Alde Zaharreko oinezkoentzat egokitutako kaleetan jarriko dute. Aurreko urteetan, Azokaren gune asko Salbide auzoan, Iturribide kalean eta Foruen kaleko parkinean jartzen zituzten. Aurten, kale horietako postuak Herrikobarra eta San Frantzisko kaleetara eramango dituzte. Jaki eta edarien gunea Iturribide kaleko parkinean egongo da eta, haurren gunea, berriz, Lagunak parkean. Era berean, Lege Zaharren enparantzan, Zigordia kalean, Musika Plazan eta Kale Nagusian jarri ohi dituzten postuak mantendu egingo dira.

Azokaren muntaia abenduaren 4an hasiko dute, 13:00etatik aurrera, eta ondorioz, Iturribide eta San Frantziskoko kaleak itxita geratuko dira. Trafikoa Herrikobarra kalean moztuko den arren, Lagunak eta Iturribide kaleetako garajeetako jabeei sarbidea bermatuko diete, baita Merkatu plazako baserritarrei ere.


Kongresuak 2018rako gastu muga onartu du, EAJren babesarekin

Neurri horri esker, defizit eta zor publiko helburu berriak ezarriko dituzte, eta PFEZ zerga murriztuko diete baliabide gutxien dituztenei.

Espainiako Diputatuen Kongresuak 2018rako gastu muga onartu du, eta horrekin batera defizit eta zor publikoetarako helburu berriak ezarri dituzte, ustez gastu sozialerako tarte handiagoa izateko, eta PFEZ zerga murriztuko diete baliabide gutxi dituzten pertsonei datorren urtetik aurrera.

Espainiako Gobernuak beharrezko babesa lortu du: PPko 175 diputatuena, Ciudadanosena, EAJrena, UPNrena, Foro Asturiasena eta Coalicion Canariarena. Horiek batu eta Nueva Canariasen abstentzioari esker, 2018ko aurrekontua irailean tramitatzen hasteko bidea ireki dute.

2018-2020 tarterako Aurrekontuen Egonkortasun Helburuei eta Zor Publikoari buruzko Akordioaz eztabaidatu du Kongresuak, eta 2018rako gastu mugaren inguruan ere bai, eta dena onartzea lortu dute, nahiz eta PSOEk, Unidos Podemosek, ERCk, PDeCATek, Compromisek eta EH Bilduk kontra bozkatu duten.

Cristobal Montoro Ogasun eta Funtzio Publikoko ministroak esan du funtzionarioen soldatak hobetzea ahalbidetuko duela gaurko akordioak, eta PFEZ zergan murrizketak egin ahal izango dituztela kargak dituzten familientzat edo ezgaitasunak dituztenentzat.

EAJk azpimarratu du kontzertu ekonomikoaren inguruan lortutako akordioarekin eta gaurkoarekin, EAEk defiziterako tarte handiagoa izango duela.

PSOEk eta Unidos Podemosek gaitzetsi egin dute gastu muga, diru-sarrerei buruzko informaziorik eman ez dutelako, eta hori delako, euren ustetan, Espainiako finantza publikoen arazo nagusia.


Udan jatorrizko ingeles hiztunak etxean hartzeko deialdia eta koordinatzaile postua betetzeko lan-eskaintza

Laudio Ikastolan Enjoy English programa bideratuko duten monitoreak ekainaren 24tik uztailaren 19 bitartean etxean hartzeko prest dauden familiak behar ditugu.

Etxean jatorrizko ingeles hiztun batekin hilabetez jarduteko aukera aparta da. Ez da beharrezkoa umeak programan matrikulatuta izatea. Baldintzak eta konpensabideei buruzko informazio gehiago Ikastolako idazkaritzan eskainiko dizkizugu.

Koordinatzaile lanpostua

Enjoy English programako koordinatzaile lanpostua betetzeko pertsona behar da. Interesdunek ingeleseko C1 maila izan beharko dute. Curriculumak Ikastolako idazkaritzan eta curriculumak@laudioikastola.eus posta elektronikoan jasoko ditugu.


Berrehun bat lagunek parte hartu dute Gasteizen Asun Villalbaren hilketa gaitzesteko ekitaldian

Agintariak eta alderdi politikoetako ordezkariak izan dira herritarrekin batera.

Ustez bikotekideak labankadaka hil zuen Asun Villalbaren heriotza gaitzesteko berrehun bat lagun batu dira eguerdian Gasteizko Udaletxearen atarian. Berrehun bat herritarrekin batera, udalean ordezkaritzan duten alderdi politiko guztietako buruzagiek parte hartu dute ekitaldian, Alfonso Alonso alkatea (PP) buru zutela. Hasier Arraiz Arabako Batasuneko koordinatzailea ere izan da elkarretaratzean, baina Genero Indarkeriaren aurkako Plataformako kideekin jarri da. Izaskun Moiua Emakundeko zuzendariak ere parte hartu du mobillizazioan. Txalo zaparradarekin amaitu da ekitaldia.

Aurretik, ez ohiko batzarra egin du Gasteizko Udalak Asun Villalbaren hilketaren ingurukoak aztertzeko, eta jazotakoa gogor gaitzesten duen adierazpena onartu dute.

Gasteizko Udalak antoaltutako elkarretaratzearen ordu berean, 12:00etan, Eusko Legebiltzarreko kideak erakundearen egoitzaren atarian bildu dira, Izaskun Bilbao lehendakaria buru zutela.


1.180 atxilotu askatu ditu Siriak

Atxilotu guztiak askatzeko eta indarkeria gelditzeko ultimatuma eman zion Damaskori Arabiar Ligak. Epea asteazken honetan amaitzen da.

Bachar al Asaden erregimenaren aurkako protestetan atxilotutako 1.180 pertsona askatuko dituela iragarri dute gaur Siriako agintariek. Atxilotu guztiak askatzeko eta indarkeria gelditzeko ultimatuma eman zion Damaskori Arabiar Ligak. Epea asteazken honetan amaitzen da.

Askatuak "Siriako gertakarietan erantzukizuna dute, baina eskuak ez dituzte odolez zikinduta", Sana albiste-agentzia ofizialak jakitera eman duenez.

Odol-deliturik ez duten presoak askatzen dituzten aurreneko aldia ez da Sirian. Izan ere, azaroaren 5ean, Sakrifizioaren Jaian, 553 atxilotu askatu zituen Damaskoko erregimenak. Atxilotu guztiek protestetan parte hartu zuten.

Aurreko egunean odol-deliturik gabeko matxinoen amnistia bermatu zuen Barne Ministerioak, eta horretarako astebeteko epea eman zuen. Hori bai, aldez aurretik armak entregatu eta polizia-etxeetan entregatu behar zirela jakinarazi zuten agintariek.

Indarkeria

Nahiz eta gaur mila atxilotu baino gehiago askatu, Al Asaden erregimenak ez ditu arabiar egitasmoaren beste puntu batzuk bete, indarkeria gelditzea edo segurtasun indarrak kaleetatik erretiratzea esaterako.

Oposizioko taldeek gaur salatu dutenez, Gobernuaren errepresioaren ondorioz ehun pertsona baino gehiago hil dira azken bi egunetan.


Bandres hil da, Euskadiko Ezkerraren sortzailea

Burgosko prozesuan etakideen defentsa lanetan aritu zen; 1977an ETArekiko harremana hautsi zuen, eta EE sortu zuen. 70 eta 80ko hamarkadetan itzal handiko politikaria izan zen.


Seigarren egin du Enbatak ligako azken estropadan

Gaurko estropada San Juango traineruak irabazi badu ere, KAE 1 ligako txapeldun geratu dira zarauztarrak.

Ligako azken estropada jokatu dute gaur Bilbon KAE 1 ligako arraunlariek. Enbata seigarren postuan sailkatu da gaurkoan (20:46,20), eta San Juanek irabazi du estropada (20:23,42). San Juanen atzetik iritsi dira getariarrak (20:30,68), eta hirugarren izan da Donostiarra (20:33,12).

Gaur zazpi puntu eskuratu dituzte zarauztarrek, baina aurreko astetik erabakita zegoen moduan,eutsi egin diote ligako lidertzari; KAE 1 ligako txapelduna da Enbata, beraz. Kontxako estropadako sailkapena izango dute hurrengo erronka, eta horren atzetik, irailaren 14 eta 15ean, play off-ak jokatuko dituzte Bermeon eta Portugaleten, TKE ligara igotzeko txartela jokoan dutela.

Denboraldiko lorpenak ospatzeko, ongietorria egingo diete gaur 20:00etan Musika Plazan herritarrek Enbatako arraunlariei. Arraun Elkarteak urdinez jantzita bertaratzera animatu ditu zarauztarrak. Ongietorriaren aurretik banderen bedeinkapena izango da parrokian.


Bost hildako izan dira Karzairen anaiordearen hiletan, Afganistanen

Leherketa bat egon da; informazio iturri ofizialen arabera, atentatu bat da. Kandahar hiriko mesikita batean izan da, Afganistan hegoaldean.

Gutxienez bost pertsona hil dira Afganistango presidente Hamid Karzairen anaiordearen hiletan, Kadahar hiriko meskita batean. Leherketa bat egon da, eta informazio iturri ofizialek esan dute atentatu bat izan dela.

Herenegun goizean hil zuten, tiroz. Talibanek beren gain hartu zuten hilketa, eta ekintza «indartsua eta mingarria» izan zela adierazi zuten. Negozio asko kudeatzen zituela eta —horietako batzuk susmagarriak—, harekin lanean ziharduten gobernuko hainbat kidek —izenik ez dute eman— zalantzan jarri dute noren izenean eta zergatik hil duten.


EAEko PPk dio espetxe politikan "pausoak" eman daitezkeela, "baina presarik eta exijentziarik gabe"

Iñaki Oiarzabal EAEko PPko idazkari nagusiak adierazi du espetxe politikak nolakoa izan behar duen "alderdi demokratikoek" erabaki behar dutela, eta ez ezker abertzaleak. "Espainiako Gobernuak ez du tontakeririk eta akatsik egingo, eta beti legediaren barruan jokatuko du. Eman daitezke pausoak, baina presarik eta exijentziarik gabe".

Atzo Patxi Lopez Eusko Jaurlaritzako lehendakariak euskal presoak Euskal Herriko kartzeletara hurbiltzeko eta larri gaixorik daudenak askatzeko eskatu zion Mariano Raxoi Espainiako Gobernuko presidenteari, Moncloan, euren arteko lehen bileran —"antzinako Batasuna" legeztatzeko ere galdegin zion—, eta ondoren esan zuen gustura bukatu zuela Raxoik egindako "harreragatik". Oiarzabalen ustez, ETAren bukaera lortzeko "abiapuntu ona" da atzoko batzarra.


Txatxilipurdiko Udaleku Irekiak

Txatxilipurdiko udaleku irekietan izena emateko epea zabalik dago jadanik. Maiatzaren 9a baino lehen eman beharko da izena Txatxilipurdiko egoitzan: Nafarroa Etorbidea 23 edo eta web gunearen bitartez: www.txatxilipurdi.com

.ANIMATU ETA EMAN IZENA!!! Udan ere ezin hobeto pasatzeko lagun giroan euskaraz jolastuz.


Erretzea kapitalismoaren banakoikeriaren ikur

Orain

tabakoaren aurkako lege berria indarrean sartu dela, hainbat kexu eta

demagogia entzuten dira, negargarriak gehienak, baina kasu batzuetan

normaltzat jo daitezkeenak. Normaltzat jo daiteke, esaterako, tabernaria

kexu izatea. Azken finean, taberna, bere xumean, enpresa kapitalista da

eta kapitalismoak lege bakarra dauka: etekina lortzea, zein ere den

hirugarrenei eragindako kaltea. Izan ere, erretzea kontsumismo

kapitalistak bultzatutako filosofia ezin hobeto laburbiltzen du.

Ideologia kapitalistak “askatasun”, “eskubide” mota bakarra

aldarrikatzen du: “neure” askatasuna, “neure” eskubidea. Baina besteak

aintzat hartzen ez dituen askatasuna ez da askatasun eta horregatik

kapitalismoak, askatasuna aldarrikatzen duenean ere, morrontza

mozorrotua baino ez du aldarrikatzen. Zer da, berez, erretzea? Neure

buruari plazera eragiten dion banakako ekintza ikasia (irakatsia), urte

luzez irudi erabat matxistan oinarritua, gainera, emakumeak, gauzarik

makurrenetan ere gizonen pare jartzeko lasterketa zoroan (ulertu gabe

bideak kontrakoa behar zuela gauza askotan: gizonok emakumeen pare jarri

beste gizarte eredu batean), egun gizonezkoak baino erretzaileago

bihurtu dituena, imitazioaren poderioz (gaur, demokrazia femizidaren

lorpenik handienetakoa emakume soldadu, emakume polizia, emakume epaile,

emakume agintari, hots, eredu patriarkala bere egiten eta betikotzen

duten emakume gizonduak ugaltzea izan da). Baina batez ere, neure

buruari plazera sortzearekin batera neure burua eta nire jardueran parte

hartzera derrigortzen ditudanak kaltetzen dituen ekintza da erretzea.

Kapitalismoaren erabateko laburpena: ustezko etekin baten bila

kapitalista bera (erretzailea kasu honetan) eta haren ekintzaren

ondorioak pairatzen dituzten beste guztiak amildegira eramatea.

Esan legez, normaltzat jo daiteke batzuen haserrealdia, eta

normaltzat jo daiteke kapitalismoaren beraren demagogia eredu bera

erabiltzea: legeak nire banakako eskubideak murrizten ditu, nire

askatasuna ukatzen du (baina hori egin ez duen bitartean legearen alde

egin dut). Arraroagoa dena, ordea, urte luzeetan anarkista erretzaile

askok logika berari jarraitu izana eta oraindik jarraitzea da. Edozein

anarkistak (anarko-kapitalistak alde batera utzita, halakoak ere egon

badaudelako) erraz ulertzen du, esaterako, norberaren askatasuna besteen

askatasunaren luzapena dela, norberaren askatasuna besteen askatasunean

hedatzen dela, ni ez naizela aske besteak aske ez diren bitartean.

Besteak ez direla aske nik aske aitortzen ez ditudan bitartean.

Horregatik, etorkizuneko gizarte anarkista batean besteak esplotatzea,

besteei kalte egitea… ez da eskubide edo askatasuntzat joko, eskubide

eta askatasun ukaziotzat baizik. Baina erretzeari buruz hitz egiten

dugunean… Halakoetan anarkista erretzaile gehienek (edo nik ezagutu

ditudanek, behintzat) anarkismoaren oinarriak ahaztu eta

kapitalismoarenei heltzen diete, euren berekoikerian gotortuz eta

ustezko askatasunaren demagogia berean babestuz. Zoritxarrez, ez dute

euren kabuz hausnarketa sinplea egin, alegia: 1. erretzea kontsumismo

eroenaren ikurra da, onurarik ez dakarren, enpresa (mafia)

kapitalistarik makurrenak eta Estatua bera lodiarazten, norberaren

auto-suntsiketa eta besteena baino ez dakartzan ekintza zentzugabea,

publizitate estilorik ustelenaren iruzurra; 2. leku itxi eta publikoetan

erretzeak erre nahi ez dutenen hautua ezinezko bihurtzen du, ekintza

libertizida, askatasun hiltzailea da, nire ustezko askatasunaren mende

jartzen ditu nire inguruko guztien askatasuna, askatasun ukatzailea da;

3. erretzeak berak erretzailearen askatasuna murrizten du, mendekotasuna

sortzen duen heinean ez baita bera erretzea hautatzen duena, haren

mendekotasuna baizik; 4. erretzeak harreman eredu guztiz bertikala

ezartzen du, erretzen duenaren erabakian ez delako besteen adostasunik

bilatzen ondorioak besteei ere eragin arren, erretzailea ez erretzaileen

gainetik jartzen da harreman hierarkiko batean. Azken finean,

erretzaileak berak “askatasunez” (gizartearen, publizitatearen,

badaezpadako balioen presioari askatasun esan badakioke…) hautatu duen

bizioaren, mendekotasunaren, ahuleziaren mende jartzen du gure

inguruneak uzten digun neurrian kerik gabe bizitzea erabaki dugunon

nahia, besteen bizioaren, mendekotasunaren, ahuleziaren morroi bihurtzen

gaitu. Leku publiko eta itxietan erretzeko askatasuna aldarrikatzea

besteak zapaltzeko askatasuna aldarrikatzea baino ez da. Zoritxarrez,

begirunerik oinarrizkoena ez da orain arte nahikoa izan. Erretzen ez

duenari “erre dezaket?” galdetzea bera hertsadura, txantaje mota bat

baino ez baita. Demagun pistola bat daukagula eskuan. Gure lagunari,

gure kideari tiro egin diezazuket galdetuko genioke? Eta kasu horretan

errazago leukake berak ezetz erantzutea. Baina erretzeko, bestea

izorratzeko baimena eskatzeak erantzuna bera baldintzatzen du, bestearen

borondatearen zapaltze mota bat da, terminoak aldrebesten dituelako:

nik, errez gero, bera zapaltzetik, berak, niri erretzea ukatuz gero, ni

zapaltzera pasatzen da, kontzientzian behintzat. Txortan egin nahi ez

duela dakigun gizon edo emakume bati txortan egin nahi duen galdetzea

bezalakoa da, ukatuz gero estu hutsa, zakil berotzailea-edo dela

leporatzeko. Jakina, aukeran hobe hori galdetu gabe bortxatzea baino,

hots, galdetu gabe gure kea irenstera derrigortzea baino. Hor ere esan

genezake gurekin txortan egin nahi ez dutenek gure sexurako askatasuna

ukatzen dutela. Baina txo, bakarka kanpaia jotzea daukazun bezala,

bakarka erretzea ere badaukazu!

Beraz, ondo letorkiguke, kapitalismoa, botere harremanak, ezarpenak

apurtzeaz hitz egiten dugunean gogoratzea erretzerakoan zer jarrera

darabilgun. Esan legez, erretzea, gaur egun, kapitalismoak bultzatutako

banakoikeriaren ikurrik handienetakoa da.


Asiron alkatea German Rodriguezen omenaldian izanen da uztailaren 8an

Iruñeko alkate batek omenaldi horretan parte hartzen duen lehen aldia izanen da.

1978ko sanferminak ziren, festetako hirugarren eguna, eta zezen-plazan izandako liskar handien ondoren, Orreaga etorbidean tiroz hil zuten German Rodriguez. Liga Iraultzaile Komunistako (LKI) kidea zen, eta 23 urte zituen hil zutenean. Egun hura gogoratzen du urtero 1978ko sanferminak gogoan plataformak. Joseba Asiron Iruñeko alkate izendatu berriak baieztatu du aurten parte hartuko duela omenaldi ekitaldian: "Bada garaia Iruñeko Udalak eta alkateak ekitaldi horretan parte hartzeko", adierazi du Asironek. "Akusaziorik eta zigorturik gabeko krimena" dela gogorarazi du eta memoriaren eta erreparazioaren beharra dagoela.

German Rodriguezi omenaldia urtero bezala uztailaren 8an eginen diote haren omenezko oroitarria dagoen tokian, Orreaga etorbidean.


Jai giroa Elai Alai Egunean

Lakuntzako Elai Alai dantza taldeak bere eguna ospatu zuen igandean. Ibarrangeluko eta Nabarnizeko dantza taldeek bat egin zuten lakuntzarrekin. Bezperan iritsi ziren Bizkaiko bi taldeak. Eguraldiak laguntzen ez bazuen ere, harrera beroa egin zieten Lakuntzako dantzariek. Herriko eskolak eman zieten aterpea. Hiru taldeetako ia 100 dantzariak kalera atera ziren igande eguerdian. 12:00etan kalejira jendetsua egin zuten herriko karriketan barna, herritarrak plazara deitzeko. Ondoren, 13:30ean, dantzaldia eskaini zuten herriko plazan. Taldeen jantzi koloretsuek, musika alaiak eta dantza arinek jai giroa jarri zuten herrian.Bazkariak eta jolasek arratsaldera arte luzatu zuten ospakizuna.